10 Khasiat Kacang Tanah Yang Anda Perlu Tahu

Tahukah anda apakah nutrisi yang terdapat di dalam kacang tanah dan khasiat kacang tanah kepada kesihatan kita? Artikel ini akan membincangkan mengenai khasiat kesihatan yang ada pada kacang tanah.

Kacang tanah atau nama saintifiknya Arachis hypogaea L. adalah sejenis tumbuhan kekacang yang dipercayai berasal daripada Amerika Selatan di bahagian  Bolivia dan Argentina. Ia biasanya ditanam di negara tropikal dan subtropikal seperti di Asia, Afrika dan Amerika. Kacang tanah boleh dimakan begitu sahaja atau boleh disediakan dalam pelbagai cara seperti dipanggang, digoreng, direbus, dibakar mahupun ditambah pelbagai perasa seperti garam atau gula. Kacang tanah juga boleh dihancurkan, dijadikan kuih muih atau diproses menjadi sapuan mentega kacang tanah (peanut butter spread).

Tidak dinafikan, kacang tanah juga kaya dengan nutrisi yang baik. Di bawah ini menunjukkan kandungan nutrisi yang ada di dalam 100g kacang tanah.

Kalori: 567kcalKarbohidrat: 16.13gProtein: 25.8gLemak: 49.24gAir: 6.5gZat Besi: 4.58mgKalsium: 92mgMagnesium: 168mgFosforus: 376mgKalium: 705mgNatrium: 18mgZink: 3.27mgKuprum: 1.144mgMangan: 1.93mgSelenium: 7.2mcgVitamin C: 0mgThiamin: 0.64mgNiacin: 12mgVitamin B6: 0.348mgFolate: 240mcgVitamin E: 8.33mg

Berdasarkan perkara di atas, dapat dilihat bahawa majoriti kandungan kacang tanah adalah terdiri daripada protein dan lemak tak tepu. Kacang tanah juga mengandungi sumber karbohidrat, mineral dan vitamin.

Kandungan Berkhasiat Dalam Kacang Tanah

Jadi, apakah yang membuatkan kacang tanah berkhasiat? Kacang tanah mengandungi beberapa komponen penting yang boleh memberi manfaat untuk kesihatan badan kita. Antara kandungan tersebut termasuklah protein yang terdiri daripada arginina yang dikenali sebagai separa-penting asid amino. Arginina berperanan penting dalam mencegah masalah berkaitan sistem pencernaan, meningkatkan imuniti badan, terlibat dalam aktiviti otot  dan mempunyai kesan antipenuaan.

Di samping itu, kacang tanah juga mengandungi fitosterol seperti β-sitosterol, campesterol dan stigmasterol yang boleh membantu menurunkan LDL-kolesterol (kolesterol jahat). Fitosterol ini juga mempunyai ciri-ciri antitumor yang boleh membantu mengurangkan sel kanser.

Kacang tanah juga kaya dengan fenolik seperti resveratrol, flavonoid dan polifenol. Komponen fenolik ini adalah sumber antioksidan yang bagus yang dapat berperanan melindungi vitamin, lemak dan pelbagai enzim yang ada di dalam badan daripada kerosakan oksidatif yang disebabkan oleh radikal bebas sekaligus mampu menghalang aktiviti enzim yang menghasilkan radikal bebas.

10 Khasiat kacang tanah kepada kesihatan

Memandangkan kacang tanah mempunyai beberapa komponen yang penting untuk kesihatan, ia sekaligus memberi khasiat kepada kesihatan kita. Berikut adalah beberapa khasiat kacang tanah kepada kesihatan:

1. Baik untuk kesihatan jantung

Kacang tanah baik untuk meningkatkan kesihatan jantung sekaligus mampu mencegah penyakit seperti penyakit jantung koronari yang boleh menyebabkan kegagalan jantung dan kematian. Kacang tanah mampu membantu menurunkan kolesterol, mencegah arterosklerosis (penyumbatan salur darah) sekaligus mampu mengelakkan penyakit strok. Hal ini kerana kacang tanah tinggi dengan lemak tak tepu, antioksidan dan mineral yang boleh membantu menurunkan kolesterol jahat dan mencegah keradangan di dalam badan.

Kajian mendapati bahawa pengambilan 46g kacang tanah atau sapuan kacang tanah (peanut butter)  setiap hari selama 24 minggu bersama diet pemakanan untuk diabetes boleh mencegah penyakit jantung dalam kalangan pesakit diabetes jenis 2 berbanding pesakit yang tidak mengambil kacang tanah.

Artikel Berkaitan: Serangan Sakit Jantung dan Rawatan

2. Pembentukan tisu badan

Kacang tanah juga merupakan sumber makanan yang tinggi dengan protein. Oleh itu, ia juga bagus untuk pembentukan tisu-tisu badan. Protein juga penting untuk fungsi tubuh, termasuklah untuk sistem pencernaan dan pembiakan.

3. Membantu menurunkan berat badan

Di samping itu, kacang tanah juga boleh membantu untuk menurunkan berat badan. Memandangkan ia adalah sumber lemak baik, protein dan serat, ia sesuai untuk dijadikan snek bagi orang yang ingin menurunkan berat badan. Pengambilan kacang tanah juga mampu memberi rasa kenyang sekaligus mampu mengelakkan pengambilan makanan yang berlebihan dan boleh membantu mengawal pengambilan kalori semasa proses menurunkan berat badan.

Kajian yang dijalankan terhadap orang yang berlebihan berat badan mendapati bahawa diet yang mengandungi kacang tanah boleh menurunkan lebih banyak berat berbanding diet yang tidak mengambil kacang tanah walaupun masing-masing mempunyai kawalan kalori yang sama.

4. Mengurangkan risiko penyakit diabetes

Kacang tanah adalah sejenis makanan yang mempunyai indeks glisemik yang rendah di mana pengambilannya tidak akan menyebabkan peningkatan paras gula yang tinggi dengan cepat. Oleh itu, ia boleh membantu mengawal paras gula dalam darah. Kajian yang dijalankan mendapati bahawa pengambilan 63g kacang tanah yang dipanggang dan dihancurkan pada waktu makan pagi mampu mengurangkan pengambilan karbohidrat dan menurunkan paras gula dalam darah.

Artikel Berkaitan: Kencing Manis dan Rawatan

5. Tinggi dengan antioksidan

Kacang tanah juga boleh menjadi sumber antioksidan yang bagus. Ia mengandungi vitamin E, resveratrol, flavonoid dan pelbagai hydrocycinnamic acid seperti caffecie, chlorogenic, coumaric dan ferulic acid. Sumber antioksidan ini penting bagi membantu badan melawan radikal bebas yang boleh menyebabkan penyakit.

6. Berpotensi mencegah kanser

Selain itu, kacang tanah juga berpotensi untuk mencegah penyakit kanser. Kajian mendapati bahawa kacang tanah berpotensi mencegah penyakit kanser payudara, hati dan usus. Kajian yang dijalankan juga mendapati bahawa pengambilan kacang tanah dan sapuan kacang tanah boleh mencegah kanser perut dalam kalangan orang dewasa.

Kacang tanah juga bagus dan berpotensi bagi mencegah keradangan. Hal ini kerana kacang tanah mempunyai lemak baik dan antioksidan yang mempunyai sifat antiradang sekaligus mampu mencegah keradangan.

8. Boleh mencegah penyakit batu karang hempedu

Penyakit batu karang hempedu adalah penyakit yang biasanya dikaitkan dengan gaya pemakanan yang tinggi lemak dan kolesterol. Kacang tanah boleh membantu mencegah penyakit batu karang kerana sifatnya boleh membantu menurunkan kolesterol di dalam badan. Terdapat juga kajian yang dijalankan yang mendapati bahawa pengambilan kacang tanah dan sapuan kacang tanah selama lima kali seminggu dapat mengurangkan risiko batu karang hempedu.

9. Baik untuk Alzheimer

Kacang tanah adalah sumber makanan tinggi dengan niacin dan vitamin E yang boleh membantu mencegah penyakit Alzheimer atau masalah kognitif yang berkaitan dengan usia. Vitamin dan mineral yang ada di dalam kacang tanah juga berpotensi untuk meningkatkan fungsi otak, meningkatkan memori dan melambatkan simptom dementia.

10. Menguatkan tulang dan gigi

Kacang tanah juga merupakan sumber kalsium dan fosforus yang bagus. Pada setiap 100g kacang tanah, terdapat kira-kira 92mg kalsium dan 376mg fosforus. Kalsium berperanan penting untuk mengekalkan dan menguatkan tulang.  Fosforus  juga penting untuk gigi yang sihat, melindungi tulang dari osteoporosis, serta mampu menyokong fungsi sel di dalam badan.

Kesimpulannya, dapat dilihat bahawa kacang tanah mempunyai pelbagai komponen penting seperti protein arginina, fenolik, lemak tak tepu dan pelbagai vitamin dan mineral. Komponen-komponen yang ada di dalam kacang tanah ini bagus untuk kesihatan badan seperti untuk kesihatan jantung, pembentukan tisu badan, berpotensi mencegah penyakit batu karang hempedu dan juga bagus untuk kesihatan otak.

Kacang tanah juga mengandungi antioksidan, boleh mencegah keradangan dan menguatkan tulang. Akhir sekali, diharapkan artikel ini dapat memberi manfaat kepada pembaca mengenai khasiat kacang tanah.

Khasiat Makanan yang lain

Akram, N. A., Shafiq, F., & Ashraf, M. (2018). Peanut ( Arachis hypogaea L .): A Prospective Legume Crop to Offer Multiple Health Benefits Under Changing Climate. Comprehensive Reviews in Food Sicece and Food Safety, 17, 1325–1338. Azad, B. J., Daneshzad, E., & Azadbakht, L. (2019). Peanut and cardiovascular disease risk factors : A systematic review and meta-analysis. Critical Reviews in Food Science and Nutrition, 1–18. Balasubramanian, P., Mariappan, V. E. N., Lourdusamy, D. K., Chinnamuthu, C. R., & Swetha, S. (2020). Peanut as a Smart Food and their Nutrients Aspects in Planet: A Review. Agricultural Reviews, 41(Of), 403–407. Brandt, P. A. Van Den, & Nieuwenhuis, L. (2018). Tree nut , peanut , and peanut butter intake and risk of postmenopausal breast cancer : The Netherlands Cohort Study. Cancer Causes & Control, 29(1), 63–75. Hashemian, M., Murphy, G., Etemadi, A., Dawsey, S. M., Liao, L. M., & Abnet, C. C. (2017). Nut and peanut butter consumption and the risk of esophageal and gastric cancer subtypes. American Journal Clinical Nutrition, 106(1), 858–864.Lee, J., Shin, A., Oh, J. H., & Kim, J. (2018). The relationship between nut intake and risk of colorectal cancer : a case control study. Nutrition Journal, 17(37), 1–10.Souza, R. G. M. de, Schincaglia, R. M., Pimentel, G. D., & Mota, J. F. (2017). Nuts and Human Health Outcomes : A Systematic Review. Nutrients, 9(1311), 1–23.


Tupai: Spesies, Ciri-ciri dan Kelakuan

Apakah spesies dan ciri-ciri tupai? Artikel ini akan membincangkan spesies dan ciri-ciri tupai yang anda perlu tahu

Tupai adalah haiwan yang comel dan tangkas. Terdapat tupai yang hidup di kawasan liar, dan ada juga tupai yang dibela dan dijaga oleh manusia. Tupai khususnya tupai pokok hidup di pelbagai jenis hutan (natural coniferous, mixed and deciduous forests).

Hal ini kerana ia bergantung pada pokok-pokok yang matang untuk membina sarangnya. Kriteria seperti saiz habitat yang sederhana, saiz badan, aktiviti di siang hari dan mudah untuk dijerat menjadikan tupai sebagai model terbaik untuk menilai kesan-kesan daripada pemecahan hutan di suatu kawasan.

Tupai adalah dari keluarga Sciuridae. Ia boleh dibahagikan kepada tiga jenis iaitu tupai pokok, tupai tanah dan tupai terbang. Tupai pokok adalah kumpulan tupai yang paling dikenali. Tupai pokok terbahagi kepada dua genus iaitu (1) genus Sciurus (bersaiz besar dan ekornya lebat dan besar) contohnya eastern gray (Sciurus carolinensis), western gray (Sciurus griseus), Abert’s (Sciurus aberti), fox (Sciurus niger), dan Arizona gray squirrel (Sciurus arizonensis).dan (2) genus Tamiasciurus (bersaiz kecil) seperti Douglas (Tamiasciurus douglasii) dan eastern US analog red squirrel (Tamiasciurus hudsonicus).

Tupai mempunyai badan yang panjang dan bulu halus. Ia mempunyai sepasang mata yang besar yang terletak berasingan di bahagian tepi kepala. Daya penglihatan yang luas ini memberi kelebihan kepada tupai untuk mengesan kehadiran mangsa dan juga pemangsa seperti burung hantu, musang dan ular.

Tupai wujud dalam pelbagai saiz mengikut jenis spesies dalam julat 10g hingga 8kg. Ia juga berbeza dari segi warna bulu (termasuk hitam, putih, merah dan coklat). Tupai mempunyai kaki depan dan belakang di mana kaki depan berfungsi sebagai “tangan”.

Tupai juga mempunyai gigi yang sentiasa tumbuh sepanjang hayatnya, seperti manusia. Oleh kerana tupai melakukan aktiviti menggigit dalam kehidupan sehariannya, gigi tupai menjadi sentiasa pendek dan tajam.

Tupai adalah sejenis haiwan mamalia yang berkebolehan melahirkan anak. Tupai mampu melahirkan anak seawal usia 6 bulan. Tempoh tupai bunting adalah di antara 4 hingga 6 minggu, berbeza mengikut jenis spesies.

Tempoh estrus bagi tupai betina adalah paling maksima 1 hari. Ketika musim pembiakan, tupai-tupai jantan akan pergi ke kawasan yang biasa diduduki oleh tupai betina dan cuba berinteraksi dengan tupai betina. Persaingan intraspesifik wujud untuk mendapatkan pasangan mengawan. Sehubungan itu, tupai jantan menggunakan kewilayahan mereka sebagai salah satu strategi untuk memenangi persaingan berkenaan. Jadi, tupai jantan yang dominan berpeluang mendekati tupai betina dengan mengecam laluan yang selalu digunakan oleh tupai betina serta mendapatkan maklumat olfaktori mengenai perkembangan fasa estrus tupai betina. Sementara itu, tupai-tupai jantan yang cuba menghampiri tupai betina dihalau oleh tupai jantan dominan.

Saiz tempat tinggal tupai bergantung kepada kehadiran sumber makanan dan perlindungan bekalan makanan. Spesies tupai Sciurus kebiasaannya mempunyai pertindihan kawasan tempat tinggal dengan kumpulan tupai lain kerana tiada keperluan untuk melindungi bekalan makanan. Saiz tempat tinggal tupai betina dilaporkan lebih kecil namun ia lebih stabil berbanding tupai jantan. Tambahan lagi, saiz tempat tinggal tupai jantan lebih dipengaruhi oleh aktiviti mengawan berbanding kehadiran sumber makanan.

Communal nesting merujuk kepada keadaan di mana sekurang-kurangnya dua ekor tupai berkongsi sarang yang sama pada satu masa. Spesies tupai Sciurus kebanyakannya mengamalkan perkongsian sarang ini, namun tidak bagi spesies tupai Tamiasciurus. Sarang kongsi ini boleh didapati pada sepanjang tahun dan saiz kumpulan sarang kongsi ini bertambah pada waktu musim salji. Aktiviti ini sebenarnya mempunyai kelebihan tersendiri. Secara amnya, struktur sarang sahaja akan meningkatkan suhu persekitaran sehingga mencecah 30 darjah celsius. Tambahan lagi, tinggal secara berkumpulan di satu kawasan memberi kelebihan kemandirian kepada tupai-tupai.

Memandangkan ianya menetap di kawasan hutan, sumber makanan utama tupai spesies ini adalah biji benih termasuk kekacang, buah, tunas, daun, kulit kayu dan kulat yang tumbuh pada pokok. Mereka juga memakan haiwan invertebrata seperti kumbang, ulat bulu dan larva pelbagai serangga. Mereka juga dilihat menggigit tulang-tulang dan memakan tanah (geophagy), berkemungkinan untuk mendapatkan bahan-bahan mineral seperti natrium, kalsium dan magnesium. Bahan-bahan mineral berkenaan adakalanya kurang dalam sumber makanan utama tupai iaitu biji benih dan kekacang.

Tupai biasanya tinggal di persekitaran di mana kehadiran sumber makanannya dipengaruhi oleh faktor musim; jumlah makanan meningkat ketika musim luruh dan musim bunga manakala menjadi berkurangan apabila berlakunya musim panas dan musim salji. Menariknya, tupai ini mampu mengatasi masalah kekurangan sumber makanan dengan menyimpan biji benih dan biji ek (acorn) dengan cara menimbun makanan tersebut di suatu tempat yang tidak diketahui oleh tupai-tupai lain. Aktiviti penyimpanan makanan tersebut biasanya dilakukan pada musim luruh. Aktiviti ini penting kerana ia memastikan kelangsungan sumber tenaga kepada tupai sepanjang perubahan musim. Daya ingatan jangka panjang dan deria bau yang bagus mendorong mereka mengesan tempat simpanan makanan setelah berbulan-bulan lamanya.

Grant, K. (2009). Nutrition of Tree-dwelling Squirrels. Veterinary Clinics of North America: Exotic Animal Practice, 12(2), 287-297.Koford, R. R. (1982). Mating system of a territorial tree squirrel (Tamiasciurus douglasii) in California. Journal of Mammalogy, 63(2), 274-283.KOPROVVSKI, J. L. (1998). CONFLICT BETWEEN THE SEXES: A REVIEW OF SOCIAL AND MATING SYSTEMS OF THE TREE SOUIRRELS.Myers, P., R. Espinosa, C. S. Parr, T. Jones, G. S. Hammond, and T. A. Dewey. 2021. The Animal Diversity WebVan der Merwe, M., Burke, A. M., & Brown, J. S. (2007). Foraging ecology of North American tree squirrels on cacheable and less cacheable foods: a comparison of two urban habitats. Evolutionary Ecology Research, 9(4), 705-716.


10 Khasiat Air Kelapa Yang Anda Perlu Tahu

Apakah khasiat dan kebaikan air kelapa pada kesihatan? Artikel ini akan mengupas dengan lebih lanjut mengenai khasiat air kelapa terhadap kesihatan kita.

Air kelapa merupakan sejenis minuman yang tidak asing lagi dalam kalangan masyarakat di Malaysia. Ianya digemari oleh setiap peringkat umur dan minuman ini sering dijadikan sebagai pembasah tekak dikala cuaca panas. Air kelapa terhasil dari tisu endosperm buah kelapa atau nama saintifiknya cocos nucifera L.

Buah ini bukan sahaja dijadikan minuman penghilang dahaga, malah turut digunakan secara tradisional untuk merawat beberapa penyakit seperti cirit-birit dan demam.

Kandungan mikronutrisi dalam 100ml air kelapa adalah:

Kalori: 22kcalKarbohidrat: 5.6gSerat: 0gProtein: 0gLemak 0g

Perkara di atas menunjukkan kandungan makronutrisi yang terdapat pada setiap 100 ml air kelapa. Setiap 100 ml air kelapa dapat membekalkan sebanyak 22 kcal tenaga dan 5.6 g karbohidrat. Di dalam air kelapa tidak mengandungi serat, protein dan lemak.

Kandungan Mikronutrisi dalam 100ml air kelapa adalah:

Kalsium: 14mgZat Besi: 0.1mgSodium: 1mgKalium: 198mgFosforus: 12mgVitamin C: 15mcg

Perkara di atas menunjukkan kandungan mikronutrisi yang terdapat dalam setiap 100 ml air kelapa. Terdapat sebanyak 14 mg kalsium, 0.1 mg zat besi, 1 mg sodium, 198 mg kalium dan 12 mg fosforus.

Komponen Berkhasiat Dalam Air Kelapa

Terdapat beberapa komponen berkhasiat yang terdapat pada air kelapa. Antaranya adalah seperti vitamin B. Antara vitamin B yang terkandung dalamnya ialah asid nikotinik, asid pantotenik, riboflavin dan tiamin. Ianya juga mengandungi vitamin C, asid folik dan asid amino. Di samping itu, air kelapa juga mengandungi ion tidak organik.

Antara kepentingan ion tidak organik ini adalah untuk pembentukan tulang yang sihat, penghasilan enzim, penting di dalam penghasilan hemoglobin, dan juga terlibat di dalam metabolisma asid amino, lemak dan karbohidrat. Komponen mikronutrisi yang berkhasiat di dalam air kelapa sudah semestinya kandungan kalium yang terbukti berkesan untuk mengurangkan paras tekanan darah dan penting di dalam pengecutan otot.

Khasiat Air Kelapa Kepada Kesihatan

1. Sebagai minuman elekrolit

Tahukah anda selain minuman isotonik seperti 100 plus, air kelapa juga sesuai dijadikan sebagai minuman elektrolit. Hal ini kerana air kelapa mengandungi pelbagai mineral, ion dan elektrolit yang mampu menghasilkan tekanan osmotik yang sama seperti darah.

2. Mengawal tekanan darah

Air kelapa mengandungi kandungan kalium yang agak tinggi di mana setiap 100 ml air kelapa mampu membekalkan sebanyak 198 mg kalium. Antara salah satu sifat kalium adalah menyebabkan salur darah menjadi lebih luas. Tekanan darah akan menurun apabila salur darah menjadi kurang sempit. Selain itu, kalium juga penting di dalam pengawalan pengecutan otot seperti otot jantung. Pengecutan otot jantung yang normal juga mampu mengekalkan tekanan darah pada paras normal.

Artikel Berkaitan: Tanda-tanda Tekanan Darah Tinggi dan Rawatan

3. Mengelakkan tekanan oksidatif (oxidative stress)

Di dalam satu kajian yang dijalankan terhadap haiwan, didapati bahawa pemberiaan air kelapa sebagai terapi kepada haiwan yang diberi diet fruktosa dapat menurunkan bilangan kejadiaan tekanan oksidatif pada haiwan tersebut dan membaiki paras anti oksida di dalam haiwan terbabit. Hal ini kerana terdapat kandungan vitamin C dan L ariginine di dalam air kelapa yang membantu melawan tekanan oksidatif.

4. Memperbaiki paras lipid di dalam darah

Kajian yang dijalankan ke atas haiwan mendapati bahawa pemberiaan air kelapa dapat memperbaiki paras lipid dan kolesterol haiwan tersebut. Air kelapa didapati dapat menurunkan paras kolesterol, trigliserida, LDL yang lebih dikenali sebagai kolesterol jahat dan meningkatkan paras HDL ataupun kolesterol baik.

Artikel Berkaitan: Punca Kolesterol Tinggi dan Rawatan

Oleh kerana pengambilan air kelapa terbukti untuk meningkatkan paras HDL, ianya mampu untuk mencegah sebarang masalah jantung seperti seperti serangan jantung. Kajian yang dijalankan terhadap haiwan yang mempunyai masalah jantung mendapati bahawa air kelapa bersifat melindungi jantung haiwan tersebut.

Artikel Berkaitan: Tanda Serangan Sakit Jantung dan Rawatan

6. Bersifat anti radang

Air kelapa juga mempunyai sifat anti radang dek kerana kandungan vitamin, mineral dan asid cytokinin yang terdapat padanya. Hal ini telah terbukti berdasarkan kajian yang dijalankan ke atas haiwan. Air kelapa mampu untuk menyekat penghasilan prostaglandin yang bertanggungjawab ke atas rasa sakit dan keradangan.

7. Merawat cirit birit

Air kelapa telah digunakan secara tradisional untuk merawat kejadian cirit-birit yang terjadi di kalangan kanak-kanak mahupun orang dewasa. Selain itu ianya juga digunakan untuk mencegah jangkitan salur pencernaan.

8. Bersifat anti diabetik

Satu kajian yang telah dijalankan terhadap haiwan mendapati bahawa air kelapa dapat menurunkan paras glukosa darah apabila haiwan tersebut diberi rawatan air kelapa berbanding dengan haiwan yang tidak menerima rawatan. Selain itu, air kelapa juga meningkatkan paras insulin dan paras glikogen hati. Ianya juga menurunkan paras glycated hemoglobin di dalam haiwan tersebut.

Artikel Berkaitan: Tanda-tanda Kencing Manis dan Rawatan

Satu kajian telah dijalankan ke atas haiwan untuk mengkaji kesan pemberian air kelapa terhadap pembetukkan kristal. Setelah 7 minggu kajian dijalankan, didapati bahawa pemberian air kelapa mencegah pembentukkan kristal pada tisu renal dan juga mengurangkan jumlah kristal di dalam urin haiwan tersebut. Air kelapa didapati mampu melindungi kejadian tekanan oksidatif pada ginjal.

10. Mempunyai kandungan vitamin B9

Air kelapa mempunyai kandungan folate ataupun vitamin B9. Vitamin ini sangat penting untuk mencegah kejadian anemia semasa hamil. Ianya juga mencegah toksisiti mitokondria yang disebabkan oleh metanol.

Kesimpulannya, terdapat pelbagai kebaikan yang boleh diperolehi dari segelas air kelapa. Namun haruslah diingat bahawa pengambilannya haruslah secara bersederhana dan perlu mendapatkan nasihat dari pakar kesihatan terlebih dahulu untuk mengelakkan komplikasi kesihatan yang lain terutamanya bagi mereka yang mempunyai masalah kesihatan.

Diharapkan artikel khasiat air kelapa ini dapat memberikan sedikit sebanyak maklumat kepada para pembaca berkenaan kebaikan air kelapa ini.

Khasiat Makanan yang lain

DebMandal, M., & Mandal, S. (2011). Coconut (Cocos nucifera L.: Arecaceae): in health promotion and disease prevention. Asian Pacific journal of tropical medicine, 4(3), 241–247.Gandhi, M., Aggarwal, M., Puri, S., & Singla, S. K. (2013). Prophylactic effect of coconut water (Cocos nucifera L.) on ethylene glycol induced nephrocalcinosis in male wistar rat. International braz j urol : official journal of the Brazilian Society of Urology, 39(1), 108–117.Prades, A., Dornier, M., Diop, N., & Pain, J. (2012). Coconut water uses, composition and properties: A review. Fruits, 67(2), 87-107.Thejasvi, Shubhashree. (2014). Therapeutic and Nutritional Values of Narikelodaka (Tender Coconut Water) -A Review. Research Journal of Pharmacognosy and Phytochemistry.. 6. 195-201.Yong, J. W., Ge, L., Ng, Y. F., & Tan, S. N. (2009). The chemical composition and biological properties of coconut (Cocos nucifera L.) water. Molecules (Basel, Switzerland), 14(12), 5144–5164. Zulaikhah ST: Health benefits of tender coconut water (TCW). Int J Pharm Sci & Res 2019; 10(2): 474-80.


Kenali 10 Haiwan Yang Boleh Bercahaya Dalam Gelap!

Tahukah anda ada beberapa spesis haiwan yang boleh bercahaya dalam gelap? Berbeza dengan cahaya yang dikeluarkan oleh kelip-kelip yang boleh dilihat oleh manusia, serangga ini melalui process biopendarcahayaan atau lebih dikenali sebagai ‘bioluminescence’ di mana organisma berupaya untuk menghasilkan cahaya sendiri.

Namun, tak ramai yang tahu akan kebolehan sesetengah haiwan yang mampu menyerap cahaya dari luar dan menghasilkan cahaya dengan warna berbeza menggunakan kaedah bioflueresensi.

Hal ini kerana manusia tidak dapat melihat sinaran ultraviolet (UV) dengan mata kasar. Kajian sains dengan penggunaan sinaran UV dapat menonjolkan kebolehan luarbiasa 10 haiwan ini.

Tupai terbang sebenarnya tak boleh terbang, tetapi meluncur dari satu dahan ke satu dahan dengan bantuan kulit leper di sisi badan. Satu lagi keistimewaan tupai terbang berbanding tupai biasa ialah kebolehannya untuk bercahaya dalam gelap.

Pada tahun 2019, sekumpulan saintis menemui tiga spesis tupai terbang di rantau Amerika  mempunyai bulu yang memancarkan cahaya merah jambu terang bila disuluh cahaya UV. Setakat ini, masih belum ada jawapan tentang mengapa tupai terbang ini bertukar warna bulu secara bioflueresensi. Beberapa saintis mengusulkan kebolehan ini digunakan bagi tupai terbang untuk bersembunyi daripada pemangsa di dalam hutan.

Kredit Foto : mentalfloss.com

Di bawah sinaran UV, kebanyakan spesis dilihat mempunyai kebolehan untuk bersinar dengan warna biru kehijauan lembut. Majoriti serangga di bawah kategori araknid aktif pada waktu malam dan cenderung untuk mengelak sinaran UV termasuklah sinaran bulan.

Kebanyakan saintis berpendapat bahawa kebolehan  untuk bercahaya dalam gelap adalah kaedah untuk mengelak kala jengking supaya tidak berkeliaran di kawasan terang atau di bawah sinaran bulan bagi melindungi diri daripada pemangsa.

Kredit Foto : mentalfloss.com

Terumbu karang secara fizikalnya nampak seperti tumbuh-tumbuhan, namun sebenarnya ia juga ialah sejenis haiwan yang berkebolehan untuk bercahaya dalam gelap di samping hidup secara simbiosis dengan alga. Beberapa spesis terumbu karang terutamanya yang hidup di paras air laut rendah mampu memancarkan cahaya yang cukup indah.

Terumbu karang ini menyerap sinar UV yang berbahaya dan menggunakannya bagi melindungi alga. Ini memberi peluang kepada alga untuk menjalankan fotosintesis manakala terumbu karang pula mendapat sumber makanan daripada alga sebagai pulangan.

Kredit Foto : fromthegrapevine.com

Penyu karah atau ‘hawksbill sea turtle’ juga didapati berupaya untuk memancarkan cahaya dalam gelap. Menurut National Geographic, cengkerang penyu ini nampak seperti piring terbang berwarna merah dan hijau ketika berenang dalam laut. Sebelum ini, kajian bagi pencahayaan dari reptilia belum pernah dijalankan.

Para saintis berpendapat bahawa cahaya dari cengkerang ini mungkin dihasilkan oleh alga yang tinggal di situ atau sebagai cara penyu untuk menyesuaikan diri dengan persekitaran terumbu karang yang bercahaya.

Kredit Foto : tba21.org

Dengan ciri-ciri fizikal yang sangat unik, kajian saintis pada tahun lepas juga mendapati platipus berkebolehan untuk bercahaya dalam gelap. Bulunya mampu bertukar warna hijau atau kebiruan di bawah cahaya UV.

Sebab saintifik disebaliknya masih belum diketahui setakat ini namun sesetengah saintis mengusulkan kebolehan bercahaya ini digunakan bagi melindungi diri dari pemangsa.

Kredit Foto : mentalfloss.com

Burung comel yang berparuh warna jingga dan berbadan hitam dan putih sering disalah anggap sebagai salah satu jenis penguin kerana fizikalnya yang seakan sama. Hakikatnya, ia ialah seekor burung yang mampu terbang dan tinggal di hemisfera utara berbanding penguin yang tinggal di hemisfera selatan. Puffin  sering dijumpai di Ireland, Russia dan Perancis.

Paruhnya yang besar digunakan untuk menangkap ikan yang banyak pada satu masa. Pada tahun 2018, seorang saintis mendapati paruh puffin juga bersinar biru neon di bawah cahaya UV. Kajian tentang ciri menarik paruh puffin ini masih dijalankan namun pakar ornitologi memberi pandangan bahawa cahaya dalam gelap yang datang dari paruh digunakan oleh puffin untuk menarik perhatian pasangan.

Kredit Foto : owlconnected.com

Antara yang paling popular di kedai haiwan peliharaan, burung baji yang berwarna-warni ini disukai kerana jinak dan mesra dengan orang. Bukan itu sahaja, bulu burung baji jantan di bahagian pipi dan kepala juga boleh mengeluarkan cahaya dalam gelap! Pigmen ultraviolet di dua kawasan ini penting bagi burung baji jantan supaya dapat menarik perhatian burung betina untuk dijadikan pasangan.

Kredit Foto : alenaxp.com

Haiwan opossum yang comel ini juga dapat mengeluarkan cahaya di bawah sinaran UV. Kebolehan opossum untuk mengeluarkan cahaya warna merah jambu terang dari badan masih belum diketahui sebabnya. Saintis megusulkan tujuannya adalah sama seperti mamalia yang boleh bercahaya dalam gelap iaitu bagi melindungi diri dari pemangsa.

Kredit Foto : earthlymission.com

Aktif pada waktu malam, fizikal seperti gabungan tikus dan kangaroo namun saiz sebesar arnab, springhare merupakan antara haiwan yang baru dikenalpasti mampu bercahaya dalam gelap. Penemuan pada bulan lepas membuktikan springhare dapat mengeluarkan cahaya berwarna merah jambu  jingga di bawah sinaran UV. Saintis masih lagi dalam proses mengenalpasti tujuan haiwan ini dapat bercahaya dalam gelap.

Kredit Foto : mentalfloss.com

10. AMFIBIA – SALAMANDER & KATAK

Kredit Foto : mentalfloss.com

Pada tahun 2020, ahli biologi mengkaji 32 spesis amfibia daripada 14 keluarga berbeza. Setiap spesis didapati mempunyai kebolehan bercahaya dalam gelap. Antaranya ialah salamander ‘eastern tiger’ dengan nama saintifiknya Ambystoma tigrinum, dan spesis katak pemangsa Ceratophrys cranwelli.

Kebolehan haiwan amfibia untuk bercahaya dalam gelap juga dikenalpasti sejak fasa berudu lagi. Cahaya yang dihasilkan bukan sahaja cantik malah memberi kelebihan kepada haiwan tersebut. Para saintis memberi idea bahawa cahaya ini membantu haiwan amfibia mengikut situasi tertentu. Ia boleh digunakan bagi mengecam keluarga mereka dalam keadaan gelap, membantu dalam penyamaran dan mungkin juga untuk tujuan mengawan.

Kredit Foto : cbsnews.com

Kebanyakan penemuan ini adalah baru dan masih dalam proses kajian. Apa yang kita tahu setakat ini adalah haiwan-haiwan yang disenaraikan secara majoriti berkongsi ciri-ciri yang sama iaitu bersifat nokturnal dan dalam kategori mangsa. Namun, biofluoresensi memerlukan cahaya diserap oleh haiwan sebelum mengeluarkan dari badan dan seperti yang kita tahu, cahaya sangat terhad pada waktu malam. Oleh itu, kajian terperinci masih diperlukan bagi mengungkap misteri di sebalik kebolehan menakjubkan ini.

Kajian dalam aspek kebolehan haiwan dalam biofluerensi sekaligus membuka pintu baru dalam bidang biologi dan memberi peluang para saintis untuk mengkaji evolusi awal serta tabiat haiwan secara lebih mendalam.

Thirteen Proper Puffin Facts -BBCThis common nocturnal animal hides a secret under its coat : a neon pink glow – The StateAmphibians are able to glow in the dark — but scientists had no idea until now – CBSNewsEverything We Know About Birds That Glow – Atlas Obscura


Haba Pendam: Definisi, Aplikasi & Kehidupan Seharian.

Apakah itu haba pendam dan kegunaannya dalam kehidupan seharian? Artikel ini akan membincangkan definisi konsep fizik ini, aplikasinya dan eksperimen yang berkaitan

Pepejal, cecair dan gas adalah tiga keadaan jirim yang boleh wujud. Perbezaanya adalah dari segi susunan dan pergerakan molekul. Ikatan molekul untuk pepejal adalah lebih kuat daripada ikatan molekul cecair. Ikatan molekul gas adalah paling lemah dan bergerak secara rawak. Haba dibekalkan semasa proses peleburan dan pendidihan dan suhunya pula akan tetap walaupun haba terus dibekalkan semasa perubahan jirim. Haba yang dibekalkan pada fasa ini disebut sebagai haba pendam. Selain itu, semasa proses kondensasi dan pembekuan, haba dibebaskan tanpa ada perubahan suhu.

Semasa proses pendidihan, suhu air akan meningkat sehingga air mencapai takat didih. Suhu air sentiasa tetap pada suhu 100°C walaupun air itu terus dipanaskan. Semasa pendidihan, air bertukar kepada wap air iaitu daripada cecair kepada gas. Takat didih air ialah 100°C.

Semasa proses peleburan ais, ais melebur pada takat lebur 0°C. Suhunya tetap sama walaupun ais menyerap haba daripada persekitaran. Semasa peleburan, ais bertukar kepada air iaitu pepejal kepada cecair.

Disebabkan proses perubahan keadaan jirim berlaku tanpa perubahan suhu, haba yang diserap atau dibebaskan oleh bahan itu seolah-olah terpendam atau tersembunyi. Haba inilah yang disebut sebagai haba pendam.

Haba pendam tentu (l) suatu bahan ialah tenaga haba yang diperlukan untuk menukarkan 1kg bahan itu daripada satu keadaan fizik ke satu keadaan fizik yang lain tanpa perubahan suhu.

Haba pendam tentu terbahagi kepada dua iaitu:

Haba pendam tentu pelakuran dan Haba Pendam tentu pengewapan.

1. Haba Pendam Tentu Pengewapan

Haba pendam tentu pengewapan bermaksud haba yang diperlukan untuk menukarkan 1kg bahan itu daripada keadaan cecair kepada gas atau gas kepada pcecair tanpa ada perubahan suhu. Proses yang terlibat ialah pendidihan dan kondensasi.

Berdasarkan graf, pada keadaan pepejal, terdapat perubahan suhu iaitu suhunya menaik dan rumus yang digunakan ialah Q = mcθ. Apabila pepejal tersebut dipanaskan, molekul tersebut akan bergetar dengan cepat seterusnya meningkatkan tenaga kinetiknya sehinggalah ia mencapai takat peleburan. Seterusnya, pada keadaan (pepejal kepada cecair) rumus yang digunakan ialah Q = ml.

Inilah yang dimaksudkan dengan suhu yang tetap, kerana tiada sebarang kenaikan suhu pada graf tersebut dan jirim mencapai tahap peleburan. Pada keadaan ini, tenaga kinetik ini digunakan untuk memutuskan ikatan di antara molekul-molekul tersebut sehinggalah ia bertukar kepada keadaan cecair sepenuhnya.

Kemudian, dalam keadaan cecair yang dipanaskan, iaitu cecair mencapai takat didih 100°C haba akan diserap, tenaga kinetik molekul yang semakin bertambah mengatasi daya tarikan antara molekul. Molekul-molekul kemudiaan terbebas dan membentuk gas.

2. Haba Pendam Tentu Pelakuran

Haba pendam tentu pelakuran ialah haba yang diperlukan untuk menukarkan 1Kg bahan itu daripada kedaan pepejal kepada cecair atau cecair kepada pepejal tanda perubahan suhu. Proses yang terlibat ialah pembekuan dan peleburan.

Gas menyejuk sehingga takat kondensasi. Haba dibebaskan, suhu berkurang dan tenaga kinetik molekul berkurang. Apabila mencapai tahap kondensasi, haba pendam dibebaskan supaya molekul membentuk semula ikatan. Molekul bergerak antara satu sama lain dan suhu malar sehinggalah bertukar kepada cecair.

Seterusnya, cecair menyejuk sehingga takat beku, haba dibebaskan, suhu berkurang dan tenaga kinetik molekul berkurang. Semasa proses pembekuan, haba pendam dibebaskan supaya ikatan antara molekul dikuatkan, molekul bergetar secara tetap dan cecair bertukar kepada pepejal. Akhir sekali, pepejal menyejuk, haba dibebaskan, suhu berkurang dan tenaga kinetik molekul berkurang.

Aplikasi Haba Pendam Tentu

Air panas boleh dikurangkan dengan meletakkan ketulan ais untuk menurunkan suhunya. Ketulan ais menjadi cair dengan menyerap tenaga haba daripada air panas tersebut. Apabila tenaga haba diserap, maka suhu minuman dapat dikurangkan.Anda pernah ke pasar segar? Anda tahu mengapa ketulan ais diletakkan di atas permukaan ikan dan makanan laut? Ais yang diletakkan melebur dengan menyerap tenaga haba daripada makanan laut tersebut seterusnya menurunkan suhu ikan. Apabila suhu ikan menjadi rendah dan menghampiri suhu takat lebur ais, ia dapat menghalang bakteria daripada membiak ke atas ikan ataupun makanan laut.Makanan yang dimasak dalam keadaan tertutup contohnya, secara kukus akan lebih cepat masak. Apabila dimasak, wap air akan terkondensasi dan air yang mempunyai haba pendam tentu pengewapan yang tinggi menyebabkan makanan menyerap haba dengan banyak. Oleh itu, makanan cepat dimasak.Sistem penyejukan dalm peti sejuk juga menggunakan aplikasi konsep fizik ini.. Pemampat yang berada di bahagian bawah peti bertindak memampatkan agen penyejuk untuk meningkatkan tekanan dan suhu.Dalam kondenser, agen penyejuk membebaskan haba semasa proses kondensasi (gas kepada cecair).Kemudian, cecair mengalir melalui injap pengembang.Dalam penyejat, agen penyejuk menyerap haba dari dalam peti sejuk dan menyejat (cecair kepada gas)Akhirnya, gas mengalir keluar dari penyejat ke pemampat. Sebab itulah, luar peti sejuk akan panas dan di dalam peti sejuk akan sejuk. Rajah dibawah menunjukkan proses bagaimana peti sejuk berfungsi.Kita akan berpeluh pada hari yang panas atau semasa berlari dan melakukan kerja berat. Apabila peluh tersejat, haba akan diserap daripada badan. Hal ini membawa kesan penyejukan kepada badan. Kadar penyejatan boleh meningkat dengan adanya udara daripada persekitaran. Oleh itu, peluh akan kering.

Artikel Berkaitan: Muatan Haba Tentu

Anuar, C. K. (2013). Modul Pengajaran Fizik Tingkatan 4. Mudahnya Fizik! – YouTube. (n.d.)


Sains Di Sebalik Kesakitan Terpijak Lego

Setiap rumah pasti ada mainan Lego. Ada keluarga yang menyimpan Lego sehingga dua ke tiga generasi kerana sifat Lego yang tahan lasak dan  masih boleh digunakan sehingga ke hari ini. Kolaborasi Lego dengan jenama-jenama besar seperti Marvel, Star Wars sehinggalah Harry Potter pula membuatkan Lego semakin diminati ramai serata dunia termasuklah dalam kalangan orang dewasa.

Kredit Foto : nytimes.com

Di sebalik minat pada permainan Lego, terdapat satu  hakikat yang pemain Lego tidak dapat elakkan dan sering lalui iaitu betapa sakitnya tapak kaki bila terpijak Lego yang bersepah di lantai. Bagaimana bongkah Lego plastik bersaiz kecil ini membuatkan tapak kaki begitu sakit bila terpijak?

Mari kita selami sains di sebalik rasa sakit bila kaki terpijak bongkah Lego. Tapak kaki manusia dicipta dengan 200,000 reseptor deria yang penting supaya otak menerima isyarat tentang hala tuju badan dan bagi menentukan sama ada laluan tersebut selamat atau tidak untuk dilalui. Kesakitan yang dirasai juga memberi isyarat kepada otak bahawa kaki berada dalam situasi bahaya.

Kredit Foto : brainfacts.org

Sebelum isyarat sakit sampai kepada otak, maklumat sampai dahulu ke saraf tunjang. Hasilnya, kaki bertindak balas untuk beralih dari kawasan yang berbahaya terlebih dahulu sebelum rasa sakit itu sampai ke otak. Sebab itulah kita cepat-cepat beralih bila terpijak sesuatu. Rasa sakitnya kemudian baru sampai.  TIndakan ini dipanggil ‘withdrawal reflex’ atau reflex penarikan.

Sifat khas bongkah Lego juga menyumbang kepada kesakitan yang teramat sangat bila terpijak. Walaupun rekaan bongkah Lego nampak ringkas, ia sebenarnya telah direka secara saintifik bagi mendapatkan sifat  kuat dan tahan lasak sehingga boleh bertahan ke hari ini. Rahsia keutuhan bongkah Lego adalah daripada gabungan 3 jenis monomer mikroplastik iaitu acrylonitrile yang memberi kekuatan, 1,3-butadiene yang memastikan bongkah Lego tahan lasak dan tidak mudah patah, dan styrene yang memberikan sifat permukaan bongkah agar keras dan berkilat. Gabungan 3 jenis monomer mikroplastik yang kukuh ini menjadikan Lego sebagai bongkah mainan yang kuat, tahan lasak dan cukup digeruni kalau terpijak.

Kredit Foto : jameskennedymonash.wordpress.com

Sudah terbukti untuk beberapa generasi, Lego adalah antara mainan yang paling tahan lama mengalahkan anak patung dan permainan elektronik. Sifat tahan lasak dan kekuatannya juga terbukti oleh satu kajian dari Universiti Plymouth, United Kingdom yang membuktikan bongkah Lego dapat bertahan selama hampir 1300 tahun di dasar laut. Pendedahan kepada persekitaran air laut dan kandungan garam laut secara berterusan juga tak mampu merosakkan bongkah Lego pada waktu yang singkat. Bayangkanlah betapa kuatnya material bongkah Lego ini.

Kredit Foto : amazonaws.com

Kesakitan yang dirasakan pada tapak kaki bila terpijak Lego ditambah lagi disebabkan tekanan dari berat badan kita yang bertumpu pada bongkah Lego yang kecil. Semakin kecil ruang permukaan, semakin banyak tekanan yang diberikan. Sebenarnya lagi kurang sakit kalau terpijak Lego yang banyak kerana tekanan tersebar ke seluruh tapak kaki berbanding terpijak sebiji bongkah kecil. Kalau nasib tak baik terkena bucu halus bongkah Lego, kesakitannya akan berganda-ganda disebabkan ruang permukaan yang teramat kecil. Rasa macam terpijak duri!   Bukan itu sahaja, bongkah lego comel ini walaupun hanya seberat 2 gram namun mampu menampung tekanan sehingga 430 kilogram!

Memang seronok untuk bermain dengan Lego. Namun, hakikat bahawa bongkah Lego begitu sakit bila terpijak memang tak dapat dinafikan. Sehingga Lego bercadang untuk mengeluarkan produk iaitu ‘anti-Lego slipper’. Reka bentuk kasut yang berlapik tebal dengan logo “Lego” di permukaan depan begitu cantik dan menarik perhatian penggemar Lego. Secara tidak langsung, ia merupakan strategi pemasaran yang baik kerana masalah ini sudah dialami oleh pelanggan Lego sejak lama lagi. Selipar comel dengan gabungan merah dan kuning ini sudah pastinya ia akan menjadi aksesori yang mesti dimiliki oleh penggemar Lego.

Kredit Foto : boredpanda.com

Walaupun tidak dinafikan keseronokan ketika bermain Lego, namun pemain juga tidak terlepas daripada risiko untuk terpijak bongkah kecil.  Selain membeli ‘anti-Lego slipper’ untuk elak terpijak, cara mudah untuk elakkan situasi tak diingini berlaku ialah dengan bermain di atas meja supaya senang dikemas dan kita mudah perasan jika ada bongkah kecil lain yang terjatuh. Semasa mengemas, pastikan semua bongkah dikutip dan disimpan semula untuk elakkan orang lain terpijak. Kalau tak hati-hati, akan terjadilah lagi tragedi terpijak bongkah Lego yang menyakitkan!

Baca juga : Kesakitan : Perkara Buruk atau Baik?

Selalu Sakit Terpijak Lego. Mungkin ini Solusi Terbaik – The VocketThe Science Behind Why It Hurts So Much to Step on a LEGO – MentalflossA LEGO Brick Could Survive In the Ocean for Up to 1300 Years – MentalflossThe Scientific Reason Why Stepping on a LEGO Hurts So, So Much – Redtri


10 Makanan Yang Mengandungi Vitamin C Yang Tinggi

Apakah makanan yang mengandungi Vitamin C yang tinggi? Artikel ini akan membincangkan beberapa jenis makanan yang mengandungi vitamin C yang tinggi.

Vitamin C yang dikenali sebagai asid L-askorbik adalah salah satu vitamin larut air penting yang diperlukan untuk pelbagai proses biologi dan fisiologi badan. Vitamin C mempunyai banyak nama yang dikenali sebagai asid L-xyloaskorbik, 3-oxo-L-gulofuranolaton (bentuk enol), L-3-ketothreohexuronik asid lakton dan vitamin antisorbutik.

Manusia tidak dapat membuat vitamin C sendiri seperti sesetengah tumbuhan dan haiwan kerana kekurangan enzim untuk menghasilkan vitamin C. Oleh itu, keperluan vitamin C mestilah diperolehi dari diet terutamanya melalui buah-buahan dan sayur-sayuran untuk mengekalkan fungsi dan metabolisma badan.

Vitamin C dipercayai dapat mencegah atau melambatkan berlakunya sesetengah penyakit kronik seperti penyakit jantung dan kanser. Vitamin C yang mempunyai sifat larut air penting dalam pembentukan kolagen, iaitu sejenis protein yang memberikan struktur pada tulang, tulang rawan, otot dan saluran darah.

Kolagen juga dapat membantu mengekalkan kapilari dan membantu dalam penyerapan zat besi. Selain itu, asid askorbik adalah antioksidan yang kuat kerana dapat menyumbangkan hidrogen atom bebas dan dapat mengekalkan bentuk stabil untuk melawan radikal bebas.

Terdapat banyak kajian yang telah membuktikan bahawa asid askorbik telah terbukti berkesan terhadap ion radikal superoksida, hidrogen peroksida, radikal hidroksil dan oksigen tunggal. Oleh sebab itu, vitamin C baik dimakan bagi individu yang menghidapi kanser.

10 Makanan yang Mengandungi Tinggi Vitamin C

Vitamin C sebenarnya boleh didapati dalam pemakanan harian. Asid askorbik boleh didapati di dalam pelbagai alam semula jadi seperti buah-buahan segar dan sayuran berdaun. Namun, teruskan membaca artikel ini untuk mengetahui 10 makanan yang mengandungi tinggi Vitamin C.

Jambu batu mempunyai penggemarnya yang tersendiri. Namun, ramai yang masih tidak tahu bahawa jambu batu sebenarnya merupakan buah yang kaya dengan vitamin C dua kali ganda berbanding oren. 100 gram jambu batu mempunyai kira-kira sebanyak 152mg vitamin C. Disebabkan jambu batu diperkaya dengan vitamin C, jambu batu baik dimakan sebagai sumber antioksidan, vitamin dan mineral, yang dapat membantu meningkatkan imuniti badan.

Selain itu, jambu batu dapat memberikan kulit yang sihat dan dapat mengurangkan risiko penuaan serta membantu mengekalkan keanjalan kulit. Vitamin C yang terdapat di dalam jambu batu juga dapat melawan radikal bebas dan mengurangkan risiko kanser di dalam badan.

Artikel Berkaitan: Khasiat Jambut Batu

2. Pucuk Ubi Kayu

Daun ubi kayu mempunyai bentuk yang panjang, rata-rata berukuran 15 – 20 sentimeter. Daun yang mempunyai permukaan berkilat di atas dan kasar di bahagian bawah sering dimasak lemak atau dibuat sup selalunya dimakan ketika masih muda dan lembut.

Selain jambu batu, pucuk ubi kayu tidak kurangnya mengandungi vitamin C yang banyak. 100gram pucuk ubi kayu sebenarnya mempunyai sebanyak 192mg vitamin C. Namun begitu, pucuk ubi kayu mestilah dimasak terlebih dahulu sebelum dimakan kerana dikuatiri kandungan asid hidrosianik yang tinggi di dalam pucuk ubi kayu boleh membahayakan.

Cekur manis atau nama saintifiknya Sauropus androgynus tergolong dalam kumpulan sayuran hijau yang mempunyai vitamin C yang tinggi. 100gram cekur manis sebenarnya mengandungi 136mg vitamin C yang dapat membawa kebaikan kepada badan. Selain jumlah vitamin C yang tinggi, cekur manis mempunyai kandungan potasium yang tinggi.

Kombinasi vitamin C dan potasium yang terdapat di dalam cekur manis seterusnya dapat membantu dalam mengurangkan tekanan darah tinggi dan dapat membawa kebaikan kepada kesihatan jantung. Serat yang tinggi yang terdapat di dalam cekur manis juga dapat membantu dalam sistem pencernaan, mengurangkan risiko berlakunya sembelit dan membawa kebaikan kepada sistem penghadaman.

Lada benggala mempunyai antioksidan yang sangat tinggi yang disebut sebagai karotenoid. Antioksidan yang terdapat di dalam lada benggala boleh mengurangkan keradangan, mengurangkan risiko barah dan melindungi kolesterol dan lemak dari teroksida.

Disamping itu, lada benggala tidak kurang juga membekalkan banyak vitamin C yang dapat bertindak sebagai antioksidan hebat. Siapa sangka 100gram lada benggala mempunyai sebanyak 112mg vitamin C.  Selain dari itu, lada benggala sangat bermanfaat dimakan untuk kesihatan penglihatan.

Hal ini demikian kerana lada benggala mempunyai lutin dan zeaxantin yang tinggi yang dapat melindungi retina anda dari kerosakan oksidatif. Kajian menunjukkan bahawa pengambilan makanan yang mengandungi karotenoid dalam jumlah tinggi dapat membantu mengekalkan kesihatan mata.

Kailan merupakan sayuran hijau yang sangat tinggi nutrien dan sangat rendah kalori, menjadikan kailan salah satu makanan paling padat dengan nutrisi. Sama seperti sayur-sayuran berdaun lain, kailan sangat tinggi antioksidan. Sayur kailan menggandungi beta karotin, flavonoid and polifenol yang sangat baik untuk mencegah kerosakan oksidatif dan radikal bebas.

Kailan sangat baik dimakan untuk mendapatkan sumber vitamin C di dalamnya. 100gram kalian mempunyai 107mg vitamin C. Terdapat kajian yang mengaitkan bahawa sejenis bahan yang dipanggil sebagai kuersetin dan kaemferol di dalam kalian dapat melindungi jantung, menurunkan tekanan darah, bertindak sebagai anti inflasi, anti-virus, dan anti-kanser.

Siapa sangka pucuk gajus atau nama saintifiknya Anacardium occidentale juga sebenarnya mengandungi vitamin C yang tinggi. 100gram pucuk gajus mengandungi kira-kira 91mg jumlah vitamin C. Banyak kajian telah membuktikan bahawa daun pucuk gajus kaya dengan sumber antioksidan dan mempunyai sifat anti parasit, anti bakteria, anti septik dan anti radang.

Selain itu, pucuk gajus juga mempunyai vitamin B, sumber zat besi, kalsium, zink dan magnesium yang baik untuk kesihatan badan. Kandungan vitamin dan mineral di dalam pucuk gajus ini seterusnya menjadikannya sangat baik untuk pesakit sel darah merah berbetuk sabit dan individu yang menghidap penyakit anemia.

Sawi mempunyai nama saintifik yang dipanggil sebagai Brassica juncea L. Sayur sawi merupakan sayur rendah kalori tetapi tinggi dengan serat dan mengandungi banyak vitamin dan mineral penting. Selain mengandungi tinggi vitamin C yang baik sebagai sumber antioksidan iaitu sekurang-kurangnya 89mg bagi setiap 100gram, sawi juga mengandungi kalsium, zat besi, kalium, vitamin B, magnesium, zink dan folat.

Disebabkan kandungan vitamin C yang tinggi di dalam sawi, sawi dapat membantu menguatkan sistem imunisasi tubuh. Kajian membuktikan bahawa pengambilan vitamin C yang tidak cukup dapat melemahkan sistem imunisasi badan.

Kajian lain juga ada membuktikan bahawa vitamin A yang terdapat di dalam sawi dapat membantu dalam menyokong tindak balas imunisasi badan dengan cara menggalakkan pertumbuhan dan penyebaran sel darah putih untuk melawan jangkitan.

Artikel Berkaitan: Khasiat Sawi Pada Kesihatan Badan

Selain daripada sayur-sayuran yang disebutkan sebelum ini, brokoli juga merupakan salah satu sayuran yang boleh diambil untuk mendapatkan sumber vitamin C. 100gram brokoli mempunyai sebanyak 85mg vitamin C di dalamnya. Oleh sebab itu, brokoli amat baik dimakan sebagai sumber antioksidan dan meningkatkan imunisasi badan.

Kebaikan brokoli bukan hanya pada jumlah vitamin C di dalamnya tetapi brokoli dipercayai dapat membantu dalam mengawal kandungan gula di dalam darah bagi penghidap diabetes dengan cara memakan brokoli setiap hari selama satu bulan.

Kajian yang dijalankan terhadap tikus juga membuktikan bahawa brokoli dapat membantu dalam mengurangkan kerosakan sel pankereas pada tikus yang diberikan makan ekstrak brokoli.

Longan dengan nama saintifik, Dimocarpus longan merupakan buah kecil, bulat, manis, dan berair yang hampir sama dengan buah laici. Buah longan mempunyai kulit yang tebal berwarna coklat kekuningan dan akan mengeras apabila sudah matang. Longan mempunyai jumlah polifenol yang tinggi yang dapat menghilangkan radikal bebas di dalam badan.

Menariknya, buah, bunga dan biji longan mempunyai jumlah antioksidan yang sama tingginya. Terdapat kajian dalam perubatan Cina membuktikan bahawa buah longan mempunyai sifat anti kanser yang dapat menghalang sel barah payudara, kolorektal, hati, paru-paru dan rahim.

Disamping itu, kandungan vitamin C yang banyak terdapat pada longan juga dapat menambahkan lagi sifat antioksida yang terdapat pada buah longan. Hal ini dapat dibuktikan dengan kandungan vitamin C yang terdapat pada longan sebanyak 72.1mg bagi setiap 100gram longan.

Betik merupakan tanaman yang berasal dari Amerika Tengah dan Mexico Selatan tetapi kini ditanam secara meluas di dalam Malaysia. Buah betik mengandungi enzim yang disebut papain yang dapat memecah rantaian protin yang terdapat di dalam otot daging. Oleh itu, buah betik digunakan secara meluas untuk dilembutkan daging selama ribuan tahun.

Selain daripada kebaikan betik yang sudah tidak asing lagi, betik juga terkenal sebagai sumber antioksida dan antikanser. Betik yang mengandungi lebih kurang 70.9mg vitamin C bagi setiap 100gram sebenarnya dapat meningkatkan kesihatan jantung.

Kajian menunjukkan bahawa kandungan antioksida di dalam betik dapat meningkatkan kolesterol HDL “baik” dan mengurangkan kolesterol LDL “buruk” berbanding dengan orang yang tidak mengambil betik. Nisbah yang lebih baik antara kolesterol HDL dan LDL dikaitkan dengan penurunan risiko penyakit jantung.

Kesimpulannya, vitamin C sangat penting untuk sistem ketahanan badan anda, metabolisma badan dan kesihatan jantung dan saluran darah. Tidak mengambil vitamin C yang mencukupi boleh memberi kesan negatif terhadapat kesihatan.

Walaupun buah-buahan sitrus seperti oren sangat terkenal dengan sumber vitamin C, namun pelbagai jenis buah-buahan dan sayur-sayuran lain juga kaya dengan vitamin C. Pengambilan sayur-sayuran sekurang-kurangnya 3 hidangan sehari dan buah-buahan sebanyak 2 hidangan sehari seperti saranan piramid makanan Malaysia 2020 boleh membantu tubuh mendapatkan keperluan harian vitamin C.

Bahadoran, Z., Tohidi, M., Nazeri, P., Mehran, M., Azizi, F., & Mirmiran, P. (2012). Effect of broccoli sprouts on insulin resistance in type 2 diabetic patients: a randomized double-blind clinical trial. International journal of food sciences and nutrition, 63(7), 767-771.Carr, A. C., & Maggini, S. (2017). Vitamin C and immune function. Nutrients, 9(11), 1211.Daniels, J. A., Mulligan, C., McCance, D., Woodside, J. V., Patterson, C., Young, I. S., & McEneny, J. (2014). A randomised controlled trial of increasing fruit and vegetable intake and how this influences the carotenoid concentration and activities of PON-1 and LCAT in HDL from subjects with type 2 diabetes. Cardiovascular diabetology, 13(1), 1-9.Ellingsen, I., Seljeflot, I., Arnesen, H., & Tonstad, S. (2009). Vitamin C consumption is associated with less progression in carotid intima media thickness in elderly men: A 3-year intervention study. Nutrition, Metabolism and Cardiovascular Diseases, 19(1), 8-14.Frazie, M. D., Kim, M. J., & Ku, K. M. (2017). Health-promoting phytochemicals from 11 mustard cultivars at baby leaf and mature stages. Molecules, 22(10), 1749.Huang, Z., Liu, Y., Qi, G., Brand, D., & Zheng, S. G. (2018). Role of vitamin A in the immune system. Journal of clinical medicine, 7(9), 258.Kim, S., Ha, T. Y., & Hwang, I. K. (2009). Analysis, bioavailability, and potential healthy effects of capsanthin, natural red pigment from Capsicum spp. Food Reviews International, 25(3), 198-213.Kris-Etherton, P. M., Hecker, K. D., Bonanome, A., Coval, S. M., Binkoski, A. E., Hilpert, K. F., … & Etherton, T. D. (2002). Bioactive compounds in foods: their role in the prevention of cardiovascular disease and cancer. The American journal of medicine, 113(9), 71-88.Kumar, S., & Pandey, A. K. (2013). Chemistry and biological activities of flavonoids: an overview. The scientific world journal, 2013.Larson, A. J., Symons, J. D., & Jalili, T. (2012). Therapeutic potential of quercetin to decrease blood pressure: review of efficacy and mechanisms. Advances in nutrition, 3(1), 39-46.Lin, C. C., Chung, Y. C., & Hsu, C. P. (2012). Potential roles of longan flower and seed extracts for anti-cancer. World journal of experimental medicine, 2(4), 78.M Calderon-Montano, J., Burgos-Morón, E., Pérez-Guerrero, C., & López-Lázaro, M. (2011). A review on the dietary flavonoid kaempferol. Mini reviews in medicinal chemistry, 11(4), 298-344.Millán, J., Pintó, X., Muñoz, A., Zúñiga, M., Rubiés-Prat, J., Pallardo, L. F., … & Pedro-Botet, J. (2009). Lipoprotein ratios: physiological significance and clinical usefulness in cardiovascular prevention. Vascular health and risk management, 5, 757.Olsen, H., Aaby, K., & Borge, G. I. A. (2009). Characterization and quantification of flavonoids and hydroxycinnamic acids in curly kale (Brassica oleracea L. convar. acephala var. sabellica) by HPLC-DAD-ESI-MS n. Journal of agricultural and food chemistry, 57(7), 2816-2825.Rahal, A., Kumar, A., Singh, V., Yadav, B., Tiwari, R., Chakraborty, S., & Dhama, K. (2014). Oxidative stress, prooxidants, and antioxidants: the interplay. BioMed research international, 2014.Rajendran, P., Nandakumar, N., Rengarajan, T., Palaniswami, R., Gnanadhas, E. N., Lakshminarasaiah, U., … & Nishigaki, I. (2014). Antioxidants and human diseases. Clinica chimica acta, 436, 332-347.Ross, A. C. (2012). Vitamin A and retinoic acid in T cell–related immunity. The American journal of clinical nutrition, 96(5), 1166S-1172S.Sancho, R., Lucena, C., Macho, A., Calzado, M. A., Blanco‐Molina, M., Minassi, A., … & Muñoz, E. (2002). Immunosuppressive activity of capsaicinoids: capsiate derived from sweet peppers inhibits NF‐κB activation and is a potent antiinflammatory compound in vivo. European journal of immunology, 32(6), 1753-1763.Sikora, E., & Bodziarczyk, I. (2012). Composition and antioxidant activity of kale (Brassica oleracea L. var. acephala) raw and cooked. Acta Scientiarum Polonorum Technologia Alimentaria, 11(3), 239-248.Silva, F. M., Kramer, C. K., de Almeida, J. C., Steemburgo, T., Gross, J. L., & Azevedo, M. J. (2013). Fiber intake and glycemic control in patients with type 2 diabetes mellitus: a systematic review with meta-analysis of randomized controlled trials. Nutrition reviews, 71(12), 790-801.Somanah, J., Aruoma, O. I., Gunness, T. K., Kowelssur, S., Dambala, V., Murad, F., … & Bahorun, T. (2012). Effects of a short term supplementation of a fermented papaya preparation on biomarkers of diabetes mellitus in a randomized Mauritian population. Preventive medicine, 54, S90-S97.Sun, T., Xu, Z., Wu, C. T., Janes, M., Prinyawiwatkul, W., & No, H. K. (2007). Antioxidant activities of different colored sweet bell peppers (Capsicum annuum L.). Journal of Food Science, 72(2), S98-S102.Suresh, S., Waly, M. I., Rahman, M. S., Guizani, N., Al-Kindi, M. A. B., Al-Issaei, H. K. A., … & Al-Salami, A. (2017). Broccoli (Brassica oleracea) reduces oxidative damage to pancreatic tissue and combats hyperglycaemia in diabetic rats. Preventive nutrition and food science, 22(4), 277.Yu, K., Ke, M. Y., Li, W. H., Zhang, S. Q., & Fang, X. C. (2014). The impact of soluble dietary fibre on gastric emptying, postprandial blood glucose and insulin in patients with type 2 diabetes. Asia Pacific journal of clinical nutrition, 23(2), 210.


Cara Tanam Pokok Mangga Yang Betul

Bagaimanakah cara betul untuk tanam pokok mangga? Artikel ini akan membincangkan cara betul untuk tanam pokok mangga, penjagaan pokok, pembajaan dan lain-lain lagi berkenaan penanaman pokok ini.

Mangga ataupun nama saintifiknya Mangifera indica merupakan buah yang amat dikenali di seluruh dunia. Tanaman ini sangat digemari masyarakat dunia kerana keenakan rasanya yang manis dan teksturnya yang lembut serta sesuai dimakan bagi semua peringkat umur.

Buah mangga Tanaman ini pada mulanya berasal dari negara India dan kini telah popular hampir ke seluruh dunia. Di Malaysia, buah mangga mendapat sambutan hangat oleh masyarakat dan sering keputusan bekalan disebabkan permintaan yang tinggi.

Trend masa kini, masyarakat sering menanam untuk makan sendiri. Tidak sah sekiranya mana-mana perumahan di Malaysia mempunyai pokok mangga kerana ianya telah menjadi budaya masyarakat kita untuk memiliki pokok mangga.

Namun begitu, kita perlu tahu bahawa tanaman ini amat mempunyai potensi dari segi pasaran dan nilai. Pelbagai varieti mangga telah diperkenalkan di Malaysia dalam membangunkan industri ini secara komersial. Antaranya, yang telah kita ketahui secara umum varieti Harumanis yang terkenal di negeri Perlis.

Buat masa ini, hanya di kawasan Perlis sahaja yang mengusahakannya secara komersial dan pengeluarannya adalah terhad dan eksklusif. Usaha untuk membangunkan industri ini hendaklah dipergiatkan supaya masyarakat dapat memperoleh hasilnya dan secara tidak langsung membangunkan industri pertanian serta ekonomi negara.

Pendedahan demi pendedahan semasa telah dilaksanakan, kita perlulah proaktif dalam menjayakannya. Pengetahuan asas tentang penanamannya hendaklah dipelajari bagi melaksanakan usaha tersebut. Oleh itu, marilah sama-sama kita mempelajari cara menanam pokok mangga dengan mudah dan berkesan.

Setiap varieti mangga boleh dibezakan melalui bentuk, saiz, panjang dan juga tekstur isinya. Terdapat banyak varieti mangga yang berada di Malaysia, akan tetapi hanya beberapa varieti sahaja yang terpilih untuk diusahakan secara komersial seperti:

Pokok mangga boleh hidup dengan amat baik dan subur pada tanah jenis loam lempung berpasir pada kedalaman yang sesuai. Kawasan penanaman hendaklah mempunyai sistem saliran yang baik bagi memastikan tiada isu air bertakung yang boleh menyebabkan kerosakan pada akar.

Dari sudut geografi, kawasan yang ideal untuk tanaman ini adalah pada kawasan tanah yang rata. Kawasan yang sedikit beralun juga sesuai asalkan ianya mencapai piawaian tertentu iaitu kawasan berada pada sekitar ketinggian 0-1200m di atas aras laut serta menerima taburan hujan sekitar 75-375mm setahun.

Selain itu, tanah hendaklah mencapai nilai pH 5.5-7.5 untuk kesesuaian yang terbaik. Manakala untuk suhu pula, adalah sekitar 25-27°C. Tanaman ini memerlukan tempoh dimana cuaca kering diperlukan bagi meransang pendebungaan, persenyawaan dan pembungaan yang stabil dan baik.

Sebelum memulakan penanaman, pembersihan kawasan hendaklah dijalankan menggunakan jentera ladang dengan implementasi bajak bagi membaiki semula struktur tanah.

Kebiasaannya, benih boleh dibiakkan menggunakan kaedah cantuman mata tunas. Terlebih dahulu untuk melaksanakan cantuman tersebut, pokok penanti diperlukan untuk proses ini. Pokok penanti boleh diperolehi dengan menyemai biji benih mangga.

Pertama sekali, ambil biji benih mangga dan rawat dalam larutan racun kulat. Kemudian, semai biji benih tersebut pada tanah dan laksanakan penyiraman secara berkala sekurang-kurangnya 2-3 kali sehari untuk memastikan ianya kekal lembap.

Biarkan selama 2-3 minggu sehingga berlaku percambahan benih. Selepas itu, benih yang telah bercambah itu perlu dipindahkan ke dalam polibeg berisi tanah campuran berkomposisi (5:2:1) setelah mencapai umur 4-5 minggu. Aktiviti cantuman mata tunas boleh dijalankan setelah pokok penanti berusia 4-5 bulan.

Cantuman mata tunas amat sinonim dengan tanaman mangga kerana ianya murah, menghasilkan pokok yang lebih produktif serta menjamin peratus kejayaan yang tinggi berbanding menggunakan biji benih.

Untuk memulakan penanaman, perlu diketahui bahawa cuaca memainkan peranan penting dalam kejayaan penanaman. Oleh itu disyorkan untuk dijalankan pada peringkat awal musim hujan. Penanaman mangga tidak memerlukan batas, akan tetapi memerlukan sistem penanaman yang betul bergantung kepada kepadatan tanaman dan varieti yang digunakan. Penjarakan ideal yang disyorkan dalam mengatur penanaman adalah seperti berikut:

Setelah mengenalpasti jarak tersebut, laksanakan ‘lining’ atau pembarisan dengan menanda jarak tersebut menggunakan batang kayu atau besi. Kemudian, lot yang telah ditanda itu hendaklah digali pada ukuran 60 x 60 x 60cm. Tanah yang dikorek tadi perlulah dibiarkan untuk dicampur dengan campuran baja organik dan baja CIRP. Untuk setiap lubang yang disediakan, pastikan digaul dengan 5-10kg baja organik dan 200g baja CIRP.

Biarkan lubang tersebut selama 1 bulan sebelum menanam benih. Setelah tamat tempoh tersebut, anak benih semaian yang telah disediakan sudah boleh ditanam pada lubang tersebut. Pastikan semasa penanaman plastik polibeg telah ditanggalkan daripada benih.

Berikut adalah jadual program pembajaan bagi tanaman mangga:

Tujuan pemangkasan dijalankan adalah bagi mengekalkan keseimbangan antara dahan dan ranting serta meransang pertumbuhan buah. Hal ini kerana, pada setiap pokok mangga akan terdapat beberapa dahan yang tidak produktif. Oleh itu, ianya perlu disingkirkan supaya tidak menjejaskan pertumbuhan bahagian lain disebabkan persaingan nutrien.

Pemberian air untuk tanaman mangga agak sedikit rumit kerana musim kering berpanjangan akan menjejaskan pertumbuhan bunga dan buah. Bagi mengelakkan perkara tersebut terjadi, penyiraman secara berkala sebanyak 2 kali sehari hendaklah dilaksanakan secara konsisten. Selain itu, kadar pemberian air akan sentiasa berubah mengikut peringkat umur pokok.

Penjarangan dan Pembukusan Buah

Sebaiknya kedua-dua langkah ini dijalankan pada masa yang sama untuk penjimatan tenaga dan masa. Bagi proses penjarangan, hanya 2-3 biji buah sahaja yang dibiarkan pada setiap tangkai. Tujuan ianya dijalankan adalah bagi menghasilkan buah yang seragam dari segi saiz dan bentuk.

Setelah penjarangan dijalankan, buah telah boleh dibungkus selepas 40-45 hari selepas pembentukan putik bunga. Terlebih dahulu buah-buah tersebut hendaklah disembur dengan racun serangga dan kulat sebelum dibungkus. Pilih buah yang berkualiti dan sihat untuk dibungkus.

Kaedah yang betul bagi pembungkusan mangga adalah dengan membungkus setiap buah satu per satu dengan menggunakan beg kertas.

Sedia maklum bahawa, tempoh kematangan buah mangga adalah bergantung kepada varieti. Oleh itu tiada tempoh spesifik yang menjelaskan bila ianya boleh dituai. Buah yang dituai hendaklah mencapai peringkat kematangan yang sesuai dan bergantung kepada permintaan pasaran. Bagi memastikan kualiti buah yang dipetik terjamin, penuaian hendaklah dijalankan dengan cermat dan teliti.

Diharapkan artikel cara tanam pokok mangga ini dapat memberi sedikit sebanyak maklumat kepada para pembaca berkenaan tanaman ini..

Cara Tanam pokok lain yang anda perlu tahu:

Budidaya Pertanian Mangga (2000). – Jogjaprov.go.idHarizamrry (2007). Panduan penanaman mangga. Teratak Maya Tempatku Lepak. Diakses pada Mac 21, 2021. Bambang Marhijanto, Drs & Setiyo Wibowo (1994). Bertanam Mangga. Arkola. Surabaya.


Semut: Spesies, Ciri-ciri dan Kelakuan

Apakah spesies semut yang anda dan ciri-ciri mereka? Artikel ini akan membincangkan berkenaan ciri-ciri semut dan kelakuan serangga ini.

Semut adalah sejenis invertebrata iaitu haiwan yang tidak bertulang belakang. Ia boleh dijumpai di semua kawasan daratan kecuali Iceland, Greenland dan Antartika. Ia menjadi sebahagian dari ekosistem di landskap yang didudukinya di mana ia berperanan dalam pengurusan serangga perosak, proses kitaran nutrien, dan pendebungaan. Oleh kerana peranan berkenaan serta kemampuannya untuk tinggal di pelbagai corak habitat, semut dijadikan sebagai suatu penunjuk kepada gangguan landskap.

Dari segi taksonomi, kesemua semut berada dalam satu keluarga bernama Formicidae. Terdapat enam sub-keluarga semut yang biasa dijumpai dan wujud hampir di semua tempat iaitu Dolichoderinae, Dorylinae, Formicinae, Myrmicinae, Ponerinae, and Pseudomyrmecinae dan ini membentuk spesies yang berlainan

Semut mempunyai enam kaki yang boleh dilentur dan panjangnya berbeza bersesuaian dengan keadaan habitatnya. Panjang atau pendek kaki semut mempengaruhi pergerakannya. Semut mempunyai tulang di bahagian luar yang berfungsi menyokong dan melindungi badannya. Ia juga memiliki badan yang bersegmen, terdiri daripada tiga bahagian iaitu kepala, toraks dan abdomen. Semut mempunyai rahang bahagian bawah yang digunakan untuk meragut dan memotong makanan serta mempertahankan diri.

Clypeus terletak di bahagian muka semut dan ia dikaitkan dengan tingkah laku menghisap dan memakan makanan yang berbentuk cecair. Antena pula adalah bahagian yang sensitif bagi semut. Bahagian ini membantu semut untuk menghidu atau mengesan kehadiran makanan dan mengenal pasti identiti kumpulan semut.

Semut-semut dalam satu koloni atau kumpulan dilihat bersatu dan bekerjasama dalam melakukan aktiviti seharian, seperti meneroka kawasan baru, mencari sumber makanan, memindahkan sarang, melindungi sarang serta menguruskan bahan buangan.

Apabila menemui sumber makanan, semut akan kembali ke sarangnya sambil mengeluarkan dan meninggalkan bahan kimia yang berfungsi sebagai feromon di sepanjang laluan. Feromon tersebut seterusnya menarik perhatian semut-semut yang lain dan seterusnya ‘menunjukkan jalan’ ke arah sumber makanan berkenaan kepada mereka.

Pergerakan aktiviti semut ketika bekerja tidak bersifat rawak atau tetap, tetapi ia bergantung kepada suatu tempoh masa (sama ada beberapa saat, minit, jam, hari atau minggu). Hal ini berkaitan dengan pertukaran tempoh aktiviti dan rehat dalam kalangan semut di suatu kumpulan. Semut aktif akan mendorong semut lain yang tidak aktif untuk bekerja melalui sentuhan fizikal. Dorongan tersebut dilakukan apabila semut aktif berkenaan telah mencapai tempoh aktif bekerja atau kehabisan tenaga dan tidak mampu untuk aktif bekerja pada suatu jangka masa tertentu.

Hubungan interaksi antara semut dan mikroorganisma

Hubungan mutualisme (kedua-dua pihak menerima manfaat) dan parasitisme (satu pihak menerima manfaat dan satu pihak lagi menerima kemudaratan) wujud di antara semut dan mikroorganisma. Sebagai contoh, Myrmeconema neotropicum (sejenis nematod) menjangkiti semut yang berfungsi sebagai perumah sementara dan kemudian memanipulasi morfologi dan tingkah laku semut untuk menjadikan semut sasaran bagi burung (perumah yang sebenar).

Ia menjadikan abdomen semut berwarna merah seakan-akan warna buah untuk menarik perhatian burung. Ia juga mengubah cara semut berjalan di mana ia membuatkan semut berjalan sambil menaikkan abdomennya bagi meningkatkan risiko diserang oleh burung.

Selain itu, terdapat bakteria di dalam sistem pencernaan semut yang memberi pulangan manfaat kepada semut. Ia menukarkan urea kepada asid amino yang penting kepada sesetengah semut yang disifatkan mempunyai kurang pengambilan nitrogen.

Semut mempunyai banyak kawasan yang berpotensi untuk dijadikan sarangnya. Ia menggunakan tanah, sampah dedaun, batang pokok dan ranting kecil sebagai bahan pembinaan sarang. Semut membuat pemilihan kawasan untuk membina sarang berdasarkan saiz pintu masuk, tahap kegelapan dan ketinggian ruangan di bahagian dalam. Tempoh masa sesuatu sarang bertahan di suatu tempat berbeza mengikut spesies.

Terdapat permaisuri semut yang memilih kawasan yang tetap untuk membina sarang selepas proses mengawan berlaku. Terdapat juga spesies semut yang lain bersifat fleksibel dalam mengubah kawasan untuk pembinaan sarang sekiranya berlaku kerosakan pada sarang atau perubahan persekitaran seperti kemerosotan sumber makanan.

Semut dianggap sebagai haiwan omnivor. Ia memakan hidupan yang telah mati dan juga serangga yang melawati bangkai berkenaan. Penyebaran yang meluas mendorong kepelbagaian tabiat pemakanan dalam kalangan semut. Terdapat semut yang menjadi pengumpul biji benih, ada yang bertindak sebagai pemangsa dan ada juga yang membina hubungan dengan serangga lain untuk mendapatkan makanan.

Apabila menemui bangkai haiwan, semut bertindak menutupi bahagian luka atau rongga yang terbuka pada bangkai tersebut dengan tanah untuk mengelak bangkai tersebut daripada didatangi oleh serangga lain.

Detrain, C., & Deneubourg, J. L. (2006). Self-organized structures in a superorganism: do ants “behave” like molecules?. Physics of life Reviews, 3(3), 162-187.Kolenda, K., Salata, S., Kujawa, K., Kuśmierek, N., Smolis, A., & Kadej, M. (2020). Deadly trap or sweet home? The case of discarded containers as novelty microhabitats for ants. Global Ecology and Conservation, 23, e01064.Moreau, C. S. (2020). Symbioses among ants and microbes. Current opinion in insect science, 39, 1-5.Neto-Silva, A., Dinis-Oliveira, R. J., & Prado e Castro, C. (2018). Diversity of the Formicidae (Hymenoptera) carrion communities in Lisbon (Portugal): preliminary approach as seasonal and geographic indicators. Forensic sciences research, 3(1), 65-73.Ng, K., Nowrouzi, S., Staunton, K. M., Barton, P., & Driscoll, D. (2021). Ant community responses to farmland use and revegetation in a fragmented agricultural landscape. Agriculture, Ecosystems and Environment, 311, 1-8.Noor Izwan, A., & Amirrudin, B. A. (2015). Estimating ants (Hymenotera: Formicidae) diversity of Tasek Bera Ramsar Site, Pahang, Peninsular Malaysia. Journal of Wildlife and Parks, 30, 1-13.


Kumbang Tanduk: Spesies, Ciri-ciri dan Kelakuan

Apakah spesies dan ciri-ciri kumbang tanduk? Artikel ini akan membincangkan berkenaan spesies, ciri-ciri dan kelakuan kumbang tanduk ini.

Kumbang tanduk atau nama saintifiknya Oryctes rhinoceros (L.) adalah sejenis serangga. Ia berasal dari negara Asia Selatan. Ia tersebar ke kawasan tropika yang terdapat pertumbuhan tanaman kelapa. Ia merupakan serangga perosak di mana ia menyerang pokok kelapa, kelapa sawit, nipah, pinang, nibong dan pokok palma hiasan.

Terdapat lebih daripada 300 jenis kumbang tanduk. Sesetengah spesies kumbang tanduk yang terkenal adalah, Kumbang Atlas (Xylotrupes gideon), Kumbang Rusa (Lucanus cervus), Kumbang Badak (Oryctes nasicornis), Kumbang Tanduk Jepun (Allomyrrhina dichotoma), Kumbang Banteng (Strategus aloeus), Kumbang Gajah (Megasoma elephas), Kumbang Hercules (Dynastes hercules), Kumbang Kelapa (Xylotrupes gideon), Kumbang Tanduk Enema pan, Kumbang Tanduk Megasoma actaeon, Kumbang Triceratops (Phileurus truncatus).

Kumbang tanduk berkaki enam dan biasanya berukuran antara 30 mm hingga 57 mm. Ia mempunyai tulang luar berwarna coklat dan hitam berkilat yang menutupi badannya. Di bahagian kepalanya, terdapat tanduk kecil yang berbentuk melengkung ke belakang. Kumbang memiliki dua pasang sayap di mana sepasang sayap yang keras dan tebal berada di atas sepasang sayap yang lembut.

Kumbang jantan dan betina mempunyai beberapa ciri-ciri fizikal yang berlainan. Kumbang betina mempunyai tanduk yang lebih kecil dan abdomen berbentuk runcing yang dilitupi oleh bulu-bulu halus. Manakala, kumbang jantan mempunyai tanduk yang besar dan abdomen yang berbentuk bulat serta bulu-bulu halus yang amat sedikit atau hampir tiada.

Kumbang yang belum matang boleh hidup di pelbagai jenis kawasan antaranya tunggul pokok getah, kayu-kayu reput, najis lembu dan timbunan habuk papan. Kumbang dewasa pula meluangkan kebanyakan masanya di pokok-pokok yang segar dan akan kembali ke kawasan terurai (decomposing sites) untuk proses mengawan dan pembiakan. Pemilihan habitat kumbang bergantung kepada faktor abiotik iaitu faktor bukan hidup.

Batang pokok yang reput dengan kandungan kelembapan sebanyak 77 peratus, pH tanah yang rendah daripada 4.2 dan kadar penurunan hujan yang tinggi didapati meningkatkan saiz populasi kumbang, dan seterusnya membuktikan kepentingan kriteria-kriteria tersebut dalam pemilihan habitat kumbang.

Kitaran hidup kumbang tanduk bermula dengan telur, larva, pupa dan dewasa. Telur berwarna putih dan berbentuk oval. Larva pula berwarna kuning keputihan dan membentuk lingkaran seperti huruf C. Pupa dengan warna perang kekuningan berada dalam kepompong yang dibuat dari bahan-bahan organik. Perkembangan larva dipengaruhi oleh keadaan cuaca dan keadaan pemakanan.

Tempoh kitaran hidup kumbang ini adalah di antara 4 hingga 9 bulan. Namun, ianya bergantung kepada faktor luar iaitu pemangsa dan penyakit. Setiap peringkat perkembangan kumbang (telur, larva, pupa dan dewasa) terdedah kepada ancaman pemangsa termasuk babi, tikus dan semut. Kumbang juga boleh terjejas disebabkan penyakit seperti penyakit fungus Metarhizium anisopliae dan penyakit virus Oryctes.

Kumbang tanduk boleh menyerang pelbagai jenis tanaman sawit seperti pokok kelapa, kurma dan sawit sagu. Ia juga memakan pokok pisang, tebu, betik, nenas, pokok hiasan dan juga pokok yang menyimpan air seperti kaktus. Kumbang tanduk dewasa biasanya memakan pokok kelapa atau kelapa sawit di bahagian atas (crown region) atau bahagian daun pokok yang muda dan meninggalkan kesan berbentuk seperti terowong pada kawasan berkenaan. Aktiviti tersebut menyebabkan berlakunya kerosakan pada tisu pokok.

Kumbang tanduk betina menyelinap di tunggul yang rosak dan timbunan sampah untuk bertelur. Ia menghasilkan sejumlah telur (antara 11 hingga 62 telur) dalam satu masa dan kumpulan telur ini dipanggil sebagai klac telur. Kumbang betina mampu menghasilkan 3 hingga 4 klac telur sepanjang hayatnya. Sperma kumbang jantan boleh mengekalkan kecergasannya sehingga 6 bulan di dalam spermatheca kumbang betina. Sehubungan itu, kumbang betina boleh menghasilkan telur untuk bulan-bulan seterusnya tanpa melakukan proses mengawan semula dan lebih dari satu generasi dapat dihasilkan pada setiap tahun.

Kumbang adalah haiwan yang suka meluangkan masa bersama spesiesnya, sama seperti lipas, lebah dan lalat. Kumbang mengeluarkan suatu feromon yang menarik perhatian kumbang lain sama ada jantan atau betina untuk berkumpul di suatu tempat seperti pokok perumah. Kehadiran banyak kumbang membantu proses pemilihan pasangan mengawan, pencarian sumber makanan dan pemilihan kawasan pembiakan.

10 Jenis Kumbang Tanduk Yang Paling Terkenal Di Dunia. Tarahap. Retrieved from Tarahap Catley, A. (1969). The coconut rhinoceros beetle Oryctes rhinoceros (L)[Coleoptera: Scarabaeidae: Dynastinae]. PANS Pest Articles & News Summaries, 15(1), 18-30.John, D. V., & Kenneth, A. (2020). A report on the coconut rhinocerous beetle and its menacing life. Uttar Pradesh Journal Of Zoology, 41(17), 13-21.Manjeri, G., Muhamad, R., & Tan, S. G. (2014). Oryctes rhinoceros beetles, an oil palm pest in Malaysia. Annual Research & Review in Biology, 3429-3439.Manley, M. E. (2017). Oviposition Behavior of the Female Coconut Rhinoceros Beetle, Oryctes rhinoceros (Coleoptera: Scarabaeidae) (Doctoral dissertation, University of Hawaiʻi at Mānoa).Oryctes rhinoceros. Global Invasive Species Database (GISD) 2021. Retrieved from http://www.iucngisd.org/gisd/species.php?sc=173 [Accessed 11 March 2021].


Pokok Delima: Spesies, Ciri-Ciri dan Khasiat

Apakah spesies pokok delima dan ciri-cirinya? Artikel ini akan membincangkan spesies pokok delima, ciri-ciri pokok ini dan khasiatnya pada kesihatan

Buah delima merupakan salah satu buah yang mengandungi kandungan gizi yang tinggi. Tumbuhan ini berasal dari Asia Barat Daya dan ditanam secara meluas di kawasan Lembah Mediterranean dan Kaukasus sejak zaman purba. Ia juga dapat dijumpai di Algeria, Armenia, Azerbaijan, Afghanistan, Iraq, Iran, Pakistan, Turki, Syria, India dan juga Asia Tenggara. Buah delima mempunayi pelbagai khasiat dan juga berperanan sebagai penawar penyakit. Apakah khasiat dan manfaat buah delima? Jom kita mendalami dengan lebih lanjut berkaitan buah delima.

Pokok delima atau nama saintifiknya ialah Punica granatum. Ia turut dikenali sebagai rumman, pomegranate, rumien atau rimmon. Tumbuhan ini mempunyai pelbagai varieti seperti delima merah, delima putih atau delima ungu.

Pokok buah delima mampu mencapai ketinggian 5-6 meter. Ia merupakan sejenis pokok renek atau pokok bersaiz sederhana besar.  Tumbuhan ini mempunyai daun yang berbentuk bujur atau tirus pada pangkalnya, bahagian margin rata dan mempunyai permukaan yang berkilat. Daun berukuran 1-9 cm panjang dan 0.5-2.5 cm lebar. Daun tersusun secara berhadapan, tekstur bersinar, bersaiz kecil yang berukuran 3-7 cm panjang dan 2 cm lebar. Kebiasaannya tumbuhan ini mempunyai 1-5 bunga, berwarna putih, merah atau ungu dan berbunga sepanjang tahun. Buah berbentuk bulat dan mempunyai saiz yang pelbagai. Buah delima lazimnya berwarna hijau keunguan, perang kemerahan, ungu kehitaman dan juga putih. Isi buah delima ranum dan berbentuk hexagon setiap satunya. Rasa buah delima seperti buah lemon atau anggur. Setiap buah mempunyai bilangan biji yang berbeza, kira-kira 200 hingga 1400 biji. Setiap satu buah dikelilingi pulpa berjus dan biji benih dalamnya rangup.

Pokok delima boleh ditanam melalui kaedah keratan batang. Lazimnya anak pokok yang menggunakan keratan batang lebih cepat mengeluarkan hasil berbanding pokok yang menggunakan biji benih. Tumbuhan ini jarang dibiakkan melalui biji benih melainkan bagi tujuan pembiakbakaan. Tanaman ini mudah dijaga dan jarang diserang oleh serangga perosak. Pokok delima berbuah 2-3 tahun sekali bergantung kepada jenis dan varietinya. Ia juga memerlukan baja organik yang mencukupi dan saliran air yang baik. Pokok delima boleh ditanam diatas tanah atau dalam pasu yang mempunyai saiz yang sesuai. Jarak penanaman lazimnya 3×3 m bergantung kepada cara pengurusan dan penanamannya.

Buah delima mempunyai bahan tanin dan asid citrik yang kaya dengan antioksidan. Ia kaya dengan kandungan vitamin C yang tinggi dan Asid Borik yang baik untuk kesihatan manusia. Setiap 100 gram buah delima mempunyai kandungan 78% air, 14.5% karbohidrat, 5.1% serabut, 1.6% protein, 0.7% mineral, 0.1% lemak, vitamin dan juga tenaga.

Buah delima kaya dengan vitamin C dan mempunyai sebanyak 40 peratus daripada keperluan harian setiap manusia. Ia sangat diperlukan oleh tubuh badan yang membantu memberikan kulit wajah yang cantik dan kekal awet muda. Vitamin C juga membantu menyembuhkan selsema dan menghindari penyakit virus.

Buah delima terkenal kerana ia mempunyai tahap antioksidan yang tinggi malah buah ini mengandungi tahap antioksidan dua atau tiga kali lebih tinggi berbanding anggur merah. Antioksidan membantu melindungi sel-sel daripada kerosakan, mengurangkan keradangan dan membuang radikal bebas.

3. Membaiki sistem pencernaan

Buah delima dapat mengurangkan keradangan usus dan membantu melancarkan sistem pencernaan. Ia mempunyai kesan penguat pada tinja dan kandungan serat yang membantu meningkatkan pencernaan makanan.

4. Mencegah penyakit jantung

Buah delima dipercayai dapat meningkatkan aliran darah, memastikan arteri tidak diselaputi lemak dan mengurangkan kolesterol dalam arteri. Hal ini dapat mengelakkan daripada jantung tersumbat.

5. Menurunkan tekanan darah

Tekanan darah adalah tekanan yang dikenakan terhadap pembuluh arteri semasa peredaran darah yang disebabkan oleh denyutan jantung. Buah delima dapat menurunkan tekanan darah sistolik jika diamalkan jus buah delima setiap hari. Jika penyakit ini tidak dirawat, ia membawa kepada komplikasi seperti strok, jantung, kerosakan mata dan ginjal.

Artikel Berkaitan: Tanda-tanda Tekanan Darah Tinggi dan Rawatan

6. Mengawal kencing manis

Buah delima juga dapat dijadikan sebagai penawar kencing manis di negara-negara Timur Tengah dan India. Ia dipercayai dapat mengurangkan rintangan insulin dan mengawal kadar gula dalam darah yang lebih rendah.

Artikel Berkaitan: Punca Kencing Manis dan Rawatan

Artritis atau radang sendi adalah gejala kepada lebih 100 penyakit berkaitan sendi seperti artritis reumatoid, gout, osteoarthritis dan artritis. Jus delima mempunyai tahap antioksidan yang tinggi serta membantu mengurangkan keradangan di seluruh badan.

8. Menambah daya ingatan

Buah delima mempunyai tahap antioksidan yang tinggi yang berfungsi untuk mengeluarkan radikal bebas dan menguatkan daya ingatan. Ia juga mampu mengurangkan risiko penyakit Alzheimer.

Jus delima dapat meningkatkan kecergasan terutamanya bagi yang aktif bersukan. Ia dapat memberikan tenaga yang berpanjangan dan mengurangkan kelesuan. Ia boleh diambil sebagai sarapan pagi bagi memberikan tenaga sepanjang hari.

10. Menurunkan berat badan

Buah delima membantu mengurangkan berat badan kerana ia mengandungi kalori yang sedikit dan ia juga berperanan untuk meningkatkan tahap metabolisma. Buah ini kaya dengan vitamin C, zink dan vitamin B yang membantu merangsang pembakaran lemak. Buah delima juga merupakan sebahagian daripada diet yang sihat.

Buah delima terkenal di Malaysia kerana rasanya yang sedap dan segar. Ia boleh dimakan tanpa diproses atau diproses sebagai perasa minuman, sos, jus, sayuran ulam, rojak, sirap dan sebagainya. Umum mengetahui bahawa buah delima mempunyai pelbagai khasiat dan mampu merawat penyakit. Buah delima mula dipasarkan secara komersial ke peringkat antarabangsa serta mendapat sambutan yang baik.

Buah delima diproses menjadi jus bagi menguatkan sistem pertahanan badan, mencuci buah pinggang, membantu penghadaman, menguatkan gigi, mencergaskan minda dan juga mengurangkan tekanan darah tinggi. Jus delima dipasarkan pada harga RM10 hingga RM200 bergantung kepada jenama jus tersebut.

Selain itu, buah delima juga telah diproses untuk dijadikan kosmetik yang membantu melembapkan kulit, memperbaharui sel kulit, mengatasi radang jerawat, mengurangkan tanda-tanda penuaan dan juga merangsang penghasilan kolagen.

Di samping itu, buah delima juga diproses sebagai makanan tambahan terutamanya dalam golongan wanita. Ia membantu memberikan tenaga yang berpanjangan dan mengurangkan kelesuan. Mengusahakan tanaman buah delima memberikan pulangan yang lumayan kerana ia mudah dipasarkan dan mendapat permintaan yang tinggi. Ia juga telah membantu ramai peniaga kecil bagi menjana pendapatan.

Delima. 2017. Retrieved from Wikipedia.Penyakit Darah Tinggi. 2021. Retrieved from Bioemas.Hidayatul, A.A. 2016. Delima pilihan jaga kesihatan. Retrieved from Harian Metro.Syazwani, H. 2020. 14 khasiat menakjubkan buah delima. Retrieved from Ceriasihat.com.Anem, M. 2019. Buah delima-apa hebatnya. Retrieved from Anem Agro Technology.Faezah, M. 2021. Cegah kanser, kuatkan daya ingatan. Banyaknya khasiat buah delima. Retrieved from sinarplus.


10 Khasiat Minyak Bidara Yang Anda Perlu Tahu

Apakah khasiat minyak bidara pada kesihatan badan? Artikel ini akan membincangkan berkenaan khasiat minyak bidara, kandungan nutrisi dan kompaun sihat di dalam minyak ini.

Nama minyak bidara sudah tidak asing lagi dalam kalangan masyarakat melayu di negara kita. Ianya sering digunakan di dalam perawatan tradisional dan perawatan Islam. Minyak bidara merupakan minyak yang dihasilkan daripada daun pokok bidara. Pokok bidara atau nama saintifiknya Ziziphus Mauritiana merupakan tumbuhan yang tumbuh di kawasan-kawasan yang bersifat tropika ataupun subtropika.

Terdapat kurang maklumat berkaitan kandungan nutrisi minyak dan daun bidara. Berikut merupakan maklumat nutrisi mengenai buah bidara.

Kandungan makronutrisi dalam 1biji buah bidara adalah:

Kalori: 22kcalKarbohidrat: 5.66gProtein: 0.34gLemak: 0.06g

Perkara di atas menunjukkan kandungan nutrisi yang terdapat dalam sebiji buah bidara. Sebiji buah bidara bersaiz sederhana dapat membekalkan sebanyak 22 kcal, 5.66 g karbohidrat, 0.34 protein dan 0.06 g lemak.

Kandungan mikronutrisi dalam satu buah bidara adalah:

Kalsium: 6mgZat Besi: 0.14mgKalium: 70mgSodium: 1mgFosforus: 6mgVitamin C: 19.3mg

Perkara di atas menunjukkan kandungan mikronutrisi yang terdapat pada buah bidara. Sebiji buah bidara bersaiz sederhana mempunyai sebanyak 6 mg kalsium, 0.13 mg zat besi, 70 mg kalsium, 1 mg sodium, 6 mg fosforus and 19.3 mg vitamin C.

Terdapat beberapa fitokimia yang penting yang boleh didapati antaranya ialah saponins, tannins, alkaloids, flavonoid, terpenoids dan sebatian fenolik. Saponin merupakan komponen yang tertinggi kandungannya manakala flavonoid dan terpenoid merupakan komponen yang rendah kandungannya. Selain itu, antara kandungan alkaloid yang ada ialah protopine, glycoside dan berberine.

Khasiat Minyak Bidara Kepada Kesihatan

Minyak bidara didapati dapat menggalakkan proses pertumbuhan rambut dek kerana kepelbagaian vitamin dan mineral yang terdapat padanya. Selain itu, ianya juga mencegah kerosakkan dan kerapuhan rambut dengan menguatkan lagi rambut dari dalam.

Ektrak minyak buah bidara dilihat mempu untuk menjaga kesihatan tulang terutamanya bagi warga emas yang berisiko tinggi untuk mendapat osteoporosis ataupun penyakit kerapuhan tulang. Hal ini kerana kandungannya yang menyokong kesihatan tulang dan pembentukan sel dan tisu konektif.

3. Mengurangakan kesakitan keradangan

Minyak bidara didapati dapat mengurangkan kesakitan yang disebabkan oleh keradangan seperti sakit otot ataupun sendi. Pemakaian minyak bidara secara topical dapat melegakan simptom seperti arthritis and pembengkakan pada sendi-sendi dan otot. Hal ini kerana ianya mempunyai sifat anti radang.

Ianya juga mempunyai kebaikan dari segi perawatan wajah. Oleh kerana ianya bersifat anti bakteria, ianya berkesan untuk merawat masalah jerawat dengan menghalang pembiakan bakteria yang menjadi punca jerawat.

Oleh kerana ianya bersifat anti oksida, ianya dapat menghalang radikal bebas yang menyebabkan kerosakan sel kulit. Ianya membantu dalam mencegah garis halus dan kedutan, menegangkan lagi kulit lalu menjadikan kulit terlihat sihat. Selain itu, ianya turut digunakan untuk merawat masalah seperti kegatalan kulit dan eczema.

6. Merawat masalah tidur ataupun insomnia

Antara manfaat lain adalah merawat masalah sukar tidur ataupun insomnia. Hal ini kerana kandungan saponin yang mampu untuk menghasilkan rasa tenang dan nyaman lalu dapat menggalakkan proses tidur. Pengambilannya juga sedikit sebanyak dapat membaiki kualiti tidur seharian.

7. Membantu di dalam proses penyambuhan luka

Oleh kerana ianya bersifat anti radang dan anti bakteri, ianya sangat sesuai digunakan untuk tujuan penyembuhan luka. Kandungan fitokimia yang terdapat padanya dapat menghalang pembiakan pathogen pada luka dan menggalakkan pembentukkan sel baharu untuk merawat luka.

8. Memperbaiki kitaran haid

Selain bertujuan untuk tujuan perubatan yang lain, ianya juga turut digunakan untuk mengatasi masalah wanita iaitu masalah berkaitan dengan kitar haid. Didapati bahawa minyak bidara dapat mengatasi masalah kitaran haid yang tidak teratur dan juga merawat kesakitan ketika haid iaitu senggugut.

Kandungan komponen fenolik yang bersifat anti oksida dapat mencegah kanser melalui pencegahan kerosakan sel dan menghalang radikal bebas. Ianya terbukti menghalang kemajuan sel kanser dan merendahkan risiko kanser.

10. Merawat masalah tekanan

Kandungan saponin yang terdapat padanya dapat menghasilkan rasa tenang terutamanya ketika stress. Ianya mempunyai sifat menenangkan dan digunakan secara tradisional untuk merawat tekanan dan depresi. Selain itu, ianya juga menyeimbangkan hormon cortisol di dalam badan lalu mencegah tekanan.

Kesimpulannya, terdapat pelbagai khasiat minyak bidara terhadap kesihatan. Namu begitu, penggunaanya lebih meluas untuk tujuan perubatan tradisional berbanding perubatan moden. Oleh itu, nasihat dari pihak yang lebih pakar hendaklah diambil kira sebelum mengamalkan sebarang perubatan.

Khasiat Tumbuh-tumbuhan yang lain

Abdallah, Emad., Elsharkawy, Eman & Ed-Dra, Abdelaziz. (2016). Biological activities of methanolic leaf extract of Ziziphus mauritiana. Bioscience Biotechnology Research Communications. 9. 605-614. 10.21786/bbrc/9.4/6.Ber/Jujube: Nutrition, health Benefits, AYURVEDIC Uses, recipes and side effects. (2020). Retrieved from NetmedsShoemaker, S. (2019). What is jujube fruit? Nutrition, benefits, and uses. Retrieved from Healthline